text:
Okubala Numbers
Chapter 26
1 Awo olwatuuka kawumpuli ng'awedde, Mukama n'agamba Musa ne Eriyazaali mutabani wa Alooni kabona nti
2 Bala omuwendo gw'ekibiina kyonna eky'abaana ba Isiraeri, abaakamaze emyaka abiri n'okukirawo, ng'ennyumba za bakitaabwe bwe ziri, bonna abayinza okutabaala mu Isiraeri.
3 Musa ne Eriyazaali kabona ne babagambira mu nsenyi za Mowaabu ku Yoludaani e Yeriko nti
4 Mubale omuwendo gw'abantu, abaakamaze emyaka abiri n'okukirawo; nga Mukama bwe yalagira Musa n'abaana ba Isiraeri, abaava mu nsi y'e Misiri.
5 Lewubeeni omubereberye wa Isiraeri: batabani ba Lewubeeai; okuva ku Kanoki, enda ey'Abakanoki: okuva ku Palu, enda eya Abapalu:
6 okuva ku Kezulooni, enda eya Bakezulooni: okuva ku Kalumi, enda eya Bakalumi.
7 Ezo ze nda eza Balewubeeni: n'abo abaabalibwa ku bo baali obukumi buna mu enkumi ssatu mu lusanvu mu asatu.
8 Ne batabani ba Palu; Eriyaabu.
9 Ne batabani ba Eriyaabu; Nemweri ne Dasani ne Abiraamu. Abo be Dasani ne Abiraamu abo, abaalondebwa ekibiina, abaawakana ne Musa ne Alooni mu kibiina kya Koola, bwe baawakana ne Mukama:
10 ensi n'eyasama akamwa kaayo, n'ebamira wamu ne Koola, ekibiina ekyo bwe kyafa; mu biro ebyo omuliro bwe gwayokya abasajja ebikumi bibiri mu ataano, ne bafuuka kabonero.
11 Naye batabani ba Koola tebaafa.
12 Batabani ba Simyoni ng'enda zaabwe bwe zaali: okuva ku Nemweri, enda eya Banemweri: okuva ku Yamini, enda eya Bayamini: okuva ku Yakini, enda eya Bayakini:
13 okuva ku Zeera, enda eya Bazeera: okuva ku Sawuli, enda eya Basawuli.
14 Ezo ze nda eza Basimyoni, obukumi bubiri mu enkumi bbiri mu bibiri.
15 Batabani ba Gaadi ng'enda zaabwe bwe zaali: okuva ku Zefoni, enda eya Bazefoni: okuva ku Kagi, enda eya Bakagi: okuva ku Suni, enda eya Basuni:
16 okuva ku Ozeni, enda eya Baozeni: okuva ku Eri, enda eya Baeri:
17 okuva ku Alodi, enda eya Baalodi: okuva ku Aleri, enda eya Baaleri:
18 ezo ze nda eza batabani ba Gaadi ng'abo abaabalibwa ku bo bwe baali, obukumi buna mu bitaano.
19 Batabani ba Yuda, Eri ne Onani: Eri ne Onani ne bafiira mu nsi ya Kanani.
20 Ne batabani ba Yuda ng'enda zaabwe bwe zaali bano; okuva ku Seera, enda eya Baseera: okuva ku Pereezi, enda eya Bapereezi: okuva ku Zeera, enda eya Bazeera.
21 Ne batabani ba Pereezi bano; okuva ku Kezulooni, enda eya Bakezulooni okuva ku Kamuli, enda eya Bakamuli.
22 Ezo ze nda za Yuda ng'abo abaabalibwa ku bo bwe baali, obukumi musanvu mu kakaaga mu bitaano.
23 Batabani ba Isakaali ng'enda zaabwe bwe zaali: okuva ku Tola, enda eya Batola: okuva ku Puva, enda eya Bapuva:
24 okuva ku Yasubu, enda eya Bayasubu: okuva ku Simuloni, enda eya Basimuloni.
25 Ezo ze nda za Isakaali ng'abo abaabalibwa ku bo bwe baali, obukumi mukaaga mu enkumi nnya mu bisatu.
26 Batabani ba Zebbulooni ng'enda zaabwe bwe zaali: okuva ku Seredi, enda eya Baseredi: okuva ku Eroni, enda eya Baeroni: okuva ku Yaleeri, enda eya Bayaleeri.
27 Ezo ze nda eza Bazebbulooni ng'abo abaabalibwa ku bo bwe baali, obukumi mukaaga mu bitaano.
28 Batabani ba Yusufu ng'enda zaabwe bwe zaali: Manase ne Efulayimu
29 Batabani ba Manase: okuva ku Makiri, enda eya Bamakiri: Makiri n'azaala Gireyaadi: okuva ku Gireyasdi, enda eya Bagireyaadi.
30 Bano be batabani ba Gireyaadi: okuva ku Yezeeri, enda eya Bayezeeri: okuva ku Kereki, enda eya Bakereki:
31 n'okuva ku Asuliyeri, enda eya Basuliyeri: n'okuva ku Sekemu, enda eya Basekemu:
32 n'okuva ku Semida, enda eya Basemida: n'okuva ku Keferi, enda eya Bakeferi.
33 Ne Zerofekadi mutabani wa Keferi teyazaala baana ba bulenzi, wabula ab'obuwala: ne bawala ba Zerofekadi amannya gaabwe Maala ne Toowa, Kogula, Mirika, ne Tiruza.
34 Ezo ze nda za Manase: n'abo abaabalibwa ku bo baali obukumi butaano mu enkumi bbiri mu lusanvu.
35 Bano be batabani ba Efulayimu ng'enda zaabwe bwe zaali: okuva ku Susera, enda eya Basusera: okuva ku Bekeri, enda eya Babekeri: okuva ku Takani, enda eya Batakani.
36 Ne bano be batabani ba Susera: okuva ku Erani, enda eya Baerani.
37 Ezo ze nda za batabani ba Efulayimu ng'abo abaabalibwa ku bo bwe baali, obukumi busatu mu enkumi bbiri mu bitaano. Abo be batabani ba Yusufu ng'enda zaabwe bwe zaali.
38 Batabani ba Benyamini ng'enda zaabwe bwe zaali: okuva ku Bera, enda eya Babera: okuva ku Asuberi, enda eya Basuberi: okuva ku Akiramu, enda eya Bakiramu:
39 okuva ku Sufamu, enda eya Basufamu: okuva ku Kufamu, enda eya Bakufamu.
40 Ne batabani ba Bera baali Aluda ne Naamani: okuva ku Aluda, enda eya Baluda: okuva ku Naamani, enda eya Banaamani.
41 Abo be batabani ba Benyamini ng'enda zaabwe bwe zaali: n'abo abaabalibwa ku bo baali obukumi buna mu enkumi ttaano mu lukaaga.
42 Bano be batabani ba Ddaani ng'enda zaabwe bwe zaali: okuva ku Sukamu, enda eya Basukamu. Ezo ze nda za Ddaani ng'enda zaabwe bwe zaali.
43 Enda zonna eza Basukamu, ng'abo abaabalibwa ku bo bwe baali, baali obukumi mukaaga mu enkumi nnya mu bina.
44 Batabani ba Aseri ng'enda zaabwe bwe zaali: okuva ku Imuna, enda eya Baimuna: okuva ku Isuvi, enda eya Baisuvi: okuva ku Beriya, enda eya Baberiya.
45 Okuva ku batabani ba Beriya: okuva ku Keberi, enda eya Bakeberi: okuva ku Malukiyeeri, enda eya Bamalukiyeeri.
46 Ne muwala wa Aseri erinnya lye Seera.
47 Ezo ze nda eza batabani ba Aseri ng'abo abaabalibwa ku bo bwe baali, obukumi butaano mu enkumi ssatu mu bina.
48 Batabani ba Nafutaali ng'enda zaabwe bwe zaali: okuva ku Yazeeri, enda eya Bayazeeri: okuva ku Guni, enda eya Baguni:
49 okuva ku Yezeeri, enda eya Bayezeeri: okuva ku Siremu, enda eya Basiremu.
50 Ezo ze nda za Nafutaali ng'enda zaabwe bwe zaali: n'abo abaabalibwa ku bo baali obukumi buna mu enkumi ttaano mu bina.
51 Abo be baabalibwa ku baana ba Isiraeri, obusiriivu mukaaga mu lukumi mu lusanvu mu asatu.
52 Mukama n'agamba Musa nti
53 nti Abo be baligabirwa ensi okuba obusika ng'omuwendo gw'amannya bwe guli.
54 Abayinga obungi olibawa obusika okusukkiriza, n’abatono olibawa obusika okukendeezaako: buli muntu ng'abo abaabalibwa ku ye bwe baali, bw'aliweebwa bw'atyo obusika bwe.
55 Era naye ensi erigabibwa na bululu: ng'amannya g'ebika bya bakitaabwe bwe gali bwe balisika.
56 Ng'obululu bwe buliba obusika bwabwe bwe buligabirwa abo abayinga obungi n'abatono.
57 Ne bano be baabalibwa ku Baleevi ng'enda zaabwe bwe zaali: okuva ku Gerusoni, enda eya Bagerusoni: okuva ku Kokasi, enda eya Bakokasi: okuva ku Merali, enda eya Bamerali.
58 Zino ze nda za Leevi: enda eya Balibuni, enda eya Bakebbulooni, enda eya Bamakuli, enda eya Bamusi, enda eya Bakoola. Kokasi n'azaala Amulaamu.
59 Ne mukazi wa Amulaamu erinnya lye Yokebedi, muwala wa Leevi, eyazaalirwa Leevi mu Misiri: n'azaalira Amulaamu Alooni ne Musa ne Miryamu mwannyinaabwe.
60 Alooni n'azaalirwa Nadabu ne Abiku, Eriyazaali ne Isamaali.
61 Nadabu ne Abiku ne bafa, bwe baawaayo omuliro omulala mu maaso ga Mukama.
62 N'abo abaabalibwa ku bo baali obukumi bubiri mu enkumi ssatu, buli musajja eyaakamala omwezi ogumu n'okukirawo: kubanga tebaabalibwa mu baana ba Isiraeri, kubanga tebaaweebwa busika mu baana ba Isiraeri.
63 Abo be baabalibwa Musa ne Eriyazaali kabona; abaabalira abaana ba Isiraeri mu nsenyi za Mowaabu ku Yoludaani e Yeriko.
64 Naye mu abo temwali n'omu ku abo abaabalibwa Musa ne Alooni kabona; abaabalira abaana ba Isiraeri mu ddungu lya Sinaayi.
65 Kubanga Mukama yali ayogedde ku bo nti Tebalirema kufiira mu ddungu. So tewaasigalawo ku bo n'omu wabula Kalebu mutabani wa Yefune ne Yoswa mutabani wa Nuni.


c: text/html

text:
Bya Ahmed Mukiiibi
Olwaleero ng’ekibiina ky’omukago gwa Afrika (AU) ekyasooka okuyitibwa OAU kiweza emyaka 51 bukya kitongozebwa, kyakusaalirwa nti AMAWANGA ga Afrika 16 galimu entalo, n’obutali butebenkevu.
Mu mawanga gano, abantu bafa kyeyonoonero olwa bbomu ezibwatuka buli lunaku, emizinga egiboggola n’emmundu etokota ne bukya ne buziba!
Ekibiina kino kyatongozebwa nga May 25, 1963 mu kibuga Addis Ababa ekya Ethiopia.
Entalo ziri mu mawanga mukaaga; South Sudan, Somalia, Sudan, Central African Republic (CAR), DR Cong ne Mali ng’eno gavumenti zirwanagana n’ebibinja by’abayeekera ne bakyewaggula.
Amawanga amalala kkumi; Libya, Nigeria, Misiri, Algeria, Cote d'Ivoire, Chad, Mauritania, Eritrea, Ethiopia, Kenya, gayuuga olw’obutali butebenkenvu obuliyo naddala olw’ebikolwa by’obutujju n’obusambattuko abantu mwe bafiira emisana n’ekiro.
Entalo n’obutali butebenkevu mu mawanga ago, bw’obitunuulira olukwakwayo oyinza okukiyita; okulwanira obuyinza, okulwanirira demokulase, okulwanyisa effugabbi oba okulwanirira eddembe ly’obuntu oba obutujju bwa bannalukalala okusinziira ku nsi omuli olutalo oba obusambattuko.
Naye bwe weekenneenya ennyo, nsi emu kw’emu, ojja kukizuula nti ensi zikirimaanyi ziri mabega w’entalo n’obusambattuko buno nga zirina ebigendererwa ebiwanvu eby’okutabangula, okuzing’amya, okunyagulula n’okutemaatemamu Afrika okufaananako ng’amawanga amafuzi g’amatwale bwe gaakola mu myaka egya 1980.
Okumanya entalo n’obusambattuko mu Afrika buliko aseesaamu, amawanga nga Misiri, Nigeria ne Libya agabadde ku sipiidi ey’ekizungirizi mu nkulaakulana kati gali mu kudda mabega ku misinde gya yiriyiri.
Gavumenti zaago ezaali zigula ebintu eby’enkulaakulana nga ebyuma, tekinologiya, saayansi n’okuzimba amakolero kati ensimbi ezisinga bazigulamu byakulwanyisa okwang’anga entalo n’obusambatuko
CHINA NE AMERIKA BAAGALA KWEZZA AFRIKA
Lipoota y’ekibiina ekiyitibwa ‘Saferworld’ ey’omwaka 2013 egamba nti China ne Amerika ziri mu kugujubanira Afrika okufaananako ng’amawanga amafuzi g’amatwale; Bungereza, Bufaransa, Girimani bwe geegabanya Afrika mu myaka gya 1800. Mu lipoota eno, kiragibwa bulungi nti ebyokulwanyisa ebikozesebwa mu mawanga ga Afrika, Amerika ne China ze ziyamba enjuyi ezirwana okubifuna nga mu nsi ezimu, China eyamba gavumenti ate Amerika n’eyamba Abayeekera.
Ekyokulabirako wano bye bigambo ebyayogeddwa Minisita wa South Sudan ow’ebyamawulire, Michael Makuei Lueth eyalumirizza Amerika nti ewagira bakyewaggula ba Dr. Riek Machar okuwamba gavumenti olwo yeddize amafuta ga South Sudan Salva Kiir ge yagabira amakampuni ga China. Lueth yagambye nti olutalo oluyinda mu South Sudan luli wakati wa Amerika ne China wadde nga tezirwana butereevu naye Amerika efiirawo okulaba nti efuna obuyinza ku mafuta ga South Sudan.
Abatujju ba Boko Haram e Niigeria nga bawaga.
Okumanya China ky’eriko ekimanyi, mu kiseera kino esinga Amerika mu kuyiwaayiwa ssente mu Afrika naddala mu buyambi, okusiga ensimbi n’ebyensuubulagana nga mu 2009, yayisizza Amerika bwe (China) yatadde ddiika obuwumbi 90 mu Afrika so nga Amerika yatadde doola obuwumbi 86 mu Afrika.
Eby’ensuubulagana wakati wa China ne Afrika byeyongedde okuva ku doola obuwumbi 166 mu 2011 okutuuka mu doola obuwumbi 2,000 mu 2013 so nga ebyensuubulagana wakati wa Amerika ne Afrika byabadde bya doola obuwumbi 95 n’obukadde 500.
Amawanga gombi, China ne Amerika zeegwanyisa Amafuta ga Afrika (mu Angola, Nigeria, Libya n’ewalala) gattako n’ebyobugagga eby’omu ttaka nga zaabu, amayinja ag’omuwendo n’embaawo .
Ng’oggyeeko ebyobugagga, amawanga gano era gaagala okwekwata akatale ka Afrika ak’ebyamaguzi n’ebyokulwanyisa era bo kibakolera nga Afrika si ntebenkevu. Mu kiseera kino amawanga gombi galina amagye mu mawanga ga Afrika ag’enjawulo nga Amerika y’esinza abajaasi mu Afrika okisinga China.
Amerika erina abajaasi abasoba mu 2,000 mu mawanga ga Afrika 38 nga bava ku kitebe Amerika ekikola ku Afrika ekiyitibwa US African Command (AFRICOM) ekiri e Stuttgart mu Germany. Abajaasi ba Amerika abali mu Afrika basuubirwa okutuuka mu 5,000 mu myaka esatu egijja.
China nayo erina abajaasi abakunukkiriza mu 1000 abali mu Afrika nga yabayisa mu kibiina ky’amawanga amagatte ng’abakuuma ddembe era abasimga obungi bali mu DR Congo, South Sudan ne Sudan gye beefuula abali mu kukuuma emirembe songa bali ku ddiiru ez’enjawulo.
Ng’oggyeeko China ne Amerika, amawanga agaali amafuzi g’amatwale naddala Bufaransa ne Bungereza gazzeemu okudda mu Afrika nga gagenderera okuvuganya Amerika ne China okugabana ku byobugagga n’okufuna akatale k’ebyamaguzi byabwe.

robotstxt: allowed

filter: keep


text:
ESURA EY’OMUSANJU
Amaha w’Ekwenene Busana n’Abanze Bawu Ababiriholha
Thukaminya thuthi ngoku erilhubuka kwenene likendi syabya?
Yehova akayowa athi okwi lhubukya abaholi?
Abakendi syalhubukibwa babahi?
THALENGEKANIA iwune muthibitha wukasagha enzighu eyikalire. Awithe akaghalha kanene kandi athibithire kwilhaba iwe. Wunasi kwathe ghanyira kusangwa wabiri lhangira kwa akitha abaghuma b’okw’abanywani bawu. N’omwa wanga lengesya bungahi erithibitha wukamusagha, inyabya inyane musindi kuwatha. Ihabya nga sihakiri n’amaha. Aliriryo, kitsumbukirania, omulhamya inyakubuthukirako. Awithe akaghalha akalengire ak’enzighu yawu, kandi inya yilhagha erikuwathikya. Ekyo ka kyanga kuhumulikania kutsibu!
2 Erisosana n’ekyo, enzighu eyiri ng’eyo yina kukwamire. Ithwe abosi thuna kwamirwe. Ngokwa thw’igha omwa sura eyihwere, e Biblia yikahulha olhuholho mwa nzighu. Sihali n’omughuma okw’ithwe oyuwanga singa yo kutse erirwanisya yo. Abangi okw’ithwe babirilhangira enzighu eyi yik’itha abandu abathwanzire. Aliriryo Yehova awithe akaghalha kanene okwa lhuholho. Ya Mulhamya w’olhwanzo oyuwabiri kangania athi angana singa enzighu eyi. Kandi akalhaghanisaya erithoghothya enzighu eyi, lhuholho, erihika kera na kera. E Biblia yikakangiriraya yithi: ‘Neryo olhuholho ni nzighu y’enyuma-nyuma eyikendi syahwerekereribwa.’ (1 Abanya Korinto 15:26) Eyi ni ngulhu yuwene!
3 Thutha tsuka erilebya ngoku thuka hambawako omughulhu omundu oyo thwasi akaholha. Erilengekania okw’eki kikendi thuwathikya eriyitheghererya ekindu kirebe ekikendi leka ithwa tsema. Yehova akalhaghanisaya athi abaholi bakendi syaswabyaho kandi. (Isaya 26:19) Bakendi syasuba okwa ngebe. Ayo w’amaha w’erilhubuka.
OMUGHULHU OMWANZE AKAHOLHA
4 Wune wathaholerwa omwanze wawu? Obulhumi, obulighe, n’eriyowa nga siwuwithe buwathikya byangana kw’aghalya. Okwa buthuku ng’obwo, thutholere ithwalebya omwa Kinywe kya Nyamuhanga eribana erikiranibwa. (2 Abanya Korinto 1:3, 4) E Biblia yikathuwathikaya eriyitheghererya Yehova na Yesu ngoku bakayowa busana n’olhuholho. Yesu, oyuwa kanganaya ndeke ekisosekanio kya Thatha wiwe, mwaminya obulhumi obw’eriholerwa. (Yoane 14:9) Omughulhu Yesu abya e Yerusalemu, inyakabya inyana mubalhamira Lazaro n’abali babu, Maria na Marata, ababya bikere hakuhi n’omuyi we Betania. Mubabya banywani kundu. E Biblia yikabugha yithi: “Yesu abya anzire Marata na mwali wabo, na Lazaro.” (Yoane 11:5) Aliriryo, ngoku thw’igha omwa sura eyihwere, Lazaro mwaholha.
5 Yesu mwayowa athi akaholerwa munywani wiwe? Ebisakire bikathubwira bithi Yesu mwasyawa okw’abahughu n’abanywani ba Lazaro omughulhu babya omwa bulighe busana n’eriholerwa eri. Yesu abere abalhangira, mwayowa nabi. ‘Mwakwa obulighe bwa kutsibu omwa muthima wiwe kandi mwakwa engitsi.’ Kandi ebisakire bithi, “Yesu mwalira.” (Yoane 11:33, 35) Mbwino, obulighe bwa Yesu bwamanyisaya buthi syakiwithe amaha? Eyihi nahake. Omwa kwenene, Yesu abya inyanasi ekindu eky’eriswekya kwa kikayabya. (Yoane 11:3, 4) N’omwa bine, mwowa obulhumi n’obulighe obwa lhuholho lhukaletha.
6 Omwa nzira eyo, erilira lya Yesu likathuhimba. Likathukangiriraya ngoku Yesu na Thatha wiwe, Yehova, baponire olhuholho. Aliriryo Nyamuhanga Yehova anayitheghekire erirwanisya n’erikinda enzighu eyo! Thulebaye ekya Nyamuhanga athokesaya Yesu erikolha.
“LAZARO, HUL[H]UKA!”
7 Lazaro abya inyabiri tsikwa omwa mwangalhu, neryo Yesu mwabugha athi eribwe erikuningire omwangalhu lilhusibaweho. Marata mwaghana kusangwa habya ihamathalhaba biro bbini, omubiri wa Lazaro angabya inyabya inyabiri tsuka eribolha. (Yoane 11:39) Erikwamana n’amalengekania w’omundu, habya isihakiri maha.
8 Eribwe mulya kumbaghalibwa, neryo Yesu mwabirikira n’omulenge munene athi: “Lazaro, hul[h]uka!” Ekyabya kyabere niki? ‘Oyuwabya aholire mwahulhuka.’ (Yoane 11:43, 44) Wangana lengekania etseme eya abandu babya nayu aho? Mbulha Lazaro abya mughalha wabu, muhughu, kutse muliranwa, babya basi indi abya aholire. Aliriryo, yono, abya iyanayo hene-hene—omulhume omwanze—inya n’imene haghuma nabu kandi. Ekyo kyangabya imukyabya nga sikyanga thokekana. Ahathe erithika-thika abangi mubangirira Lazaro omwa butseme. Eri ka ni kinda olhuholho!
9 Yesu mwathabugha athi yulyakolha ekithiko-thiko eky’eriswekya eki omw’akaghalha kiwe. Omwa musabe wiwe athalya abirikira Lazaro, mwa kikangania ndeke-ndeke indi Yehova ya Nzuko y’erilhubuka. (Yoane 11:41, 42) Ono si w’omughulhu musa owa Yehova akoleseraya mw’akaghalha kiwe erilhubukya abaholi. Erilhubuka lya Lazaro ni kighuma okwa bithiko-thiko mwenda ebisosire ng’eki ebisakangire omwa Kinywe kya Nyamuhanga.* Erisoma n’erigha emyatsi eyi kikatsemesaya. Bikathukangiriraya indi Nyamuhanga syawithe kasolholho, kusangwa abalhubukibawa mwamuli abaana n’abakulhu, abalhume n’abakali, Abaisraeli n’abathe Baisraeli. Ni butseme bungahi obuli omwa myatsi eyi! Ng’eky’erireberyako, omughulhu Yesu alhubukaya omwana-mutho erilhua omw’abaholi, ababuthi biwe ‘mubasweka n’erisweka linene.’ (Mariko 5:42) Kwenene, Yehova abya inyabiri baha enzumwa eyaleka ibabya n’etseme eya bathe bang’ibirirwa.
10 Ni kwenene, abo Yesu alhubukaya mubathasya holha kandi. Eki mbwino kikamanyisaya kithi bwabya bukiru eribalhubukya? Eyihi nahake! Emyatsi eyi eyiri omwa Biblia yikaghumaya ekwenene ey’omubongo kandi yikathuha amaha.
EBYA THUKIGHA OMWA MYATSI Y’ERILHUBUKA
11 E Biblia yikakangiriraya yithi abaholi “sibasiki.” Omwatsi owahambire oku Lazaro akaghumaya ekwenene eyi. Lazaro abere abirilhubuka, mwana swekya abandu omw’ikania okwa myatsi ey’elhubulha? Kutse mwana bakukubalya omwa myatsi eyikathikaya eyihambire okwa muliro w’ekulimu? Eyihi. Omwa Biblia simuli binywe ng’ebyo erilhua eyiri Lazaro. Omwa biro bbini ebyabya inyana holire, abya ‘isyasiki.’ (Omugambuli 9:5) Lazaro abya aghotsere omwa lhuholho.—Yoane 11:11.
12 Kandi omwatsi wa Lazaro akathukangiriraya athi erilhubuka ni kwenene, si mukya buyira. Yesu mwalhubukya Lazaro embere w’endeko y’abalhangiri. Nibya n’abasondoli b’amadini ababya baponire Yesu, mubatha ghana ekithiko-thiko kino. Aliriryo, mubabugha bathi: ‘Thuyire thuthi kwehi? kusangwa omundu oyu akakolha ebithiko-thiko bingi.’ (Yoane 11:47) Abandu bangi mubaya lebya Lazaro oyuwalhubukibawa. Ekyabya kya lhwiririremu, abangi okw’ibo nibya mubikirirya omu Yesu. Mubaminya ngoku Lazaro abya bwema obuliho obukakanganaya indi Yesu athumawa Nyamuhanga. Obwema buno mubwabya bw’akaghalha kanene indi abandi bakulhu b’amadini we Kiyuda abakalire omwa mithima mubathegheka er’itha Yesu haghuma na Lazaro.—Yoane 11:53; 12:9-11.
13 Mbwino ni ky’obukiru eriligha erilhubuka ng’omwatsi w’ekwenene? Eyihi, kusangwa Yesu mwakangirirya athi obuthuku obuthe bwahali “abosi abali omw’amasinda w’eribuka” basyalhubukibwa. (Yoane 5:28, NW) Yehova ya Muhangiki w’engebe. Kyangana kalha erikirirya indi angana thasya hangika engebe? Omwa kwenene, ebingi byanga sighikira okw’ibuka lya Yehova. Angan’ibuka abanze bethu ababiri holha? Obusirira bw’esyongununu esithe ghanzika bwoswire omwa kyanya, aliriryo, Nyamuhanga akaha obuli nguma y’erina! (Isaya 40:26) Neryo kwesi, Nyamuhanga Yehova angan’ibuka obuli kindu kyosi ekihambire okw’abanze bethu ababiriholha, kandi anayitheghekire eribalhubukya.
14 N’omwa bine, Yehova akayowa athi okwi lhubukya abaholi? E Biblia yikakangiriraya yithi anayitheghekire erilhubukya abaholire. Omuthaleghulha Yobu mwabulya: “Omundu amaholha asyaswabyaho kwehi?” Yobu abya akakania okw’iya lindirira omw’isinda erihika aha Nyamuhanga anga mw’ibukire. Mwabwira Yehova athi: ‘Wasya mbirikira, naghe inakwithaba. Wasyanza omubiiri w’ebyalha byawu.’—Yobu 14:13-15.
15 Thalengekania! Kwenene Yehova anzire erisubya abaholi bw’okwa ngebe. Sikiri tsemesaya eriminya ngoku Yehova akayowa omwa nzira eyi? Kandi ibbwa, bikendi syabya bithi okwi lhubuka ery’omughulhu owakayasa? Abakendi syalhubukibwa babahi, kandi bakendi syalhubukira hayi?
“ABOSI ABALI OMW’AMASINDA W’ERYIBUKA”
16 Emyatsi ye Biblia ey’erilhubuka yikathukangiriraya bingi ebihambire okwi lhubuka erikayasa. Abandu abasubibawa okwa ngebe hano okwa kihugho muba thasyabya bughuma n’abanze babu. Erilhubuka erikayasa likendi syabya ng’eryo—aliriryo likendi syuwana kwilhaba n’aho. Ngoku thw’igha omwa Sura 3, ekighendererwa kya Nyamuhanga ly’erikolha ekihugho kyosi mwa paradiso. Neryo abaholi sibendi syalhubukibirwa okwa kihugho ekyuswire mw’esyonyuhi, erithwa ebilhayiro, n’amalhwere. Bakendi syabya n’omughisa ow’er’ikalha kera na kera okwa kihugho kino omwa mibere ey’obuholho n’ey’etseme.
17 Abakendi syalhubukibwa ni bahi? Yesu mwabugha athi, “abosi abali omw’amasinda wabu w’eryibukwa basyowa omulenge wiwe [Yesu] n’erilhuamu.” (Yoane 5:28, 29, NW) Kuthya, Eribisulirwa 20:13 hakabugha hathi: ‘Neryo engetse muyahulhukya abaholi ababya muyo, n’olhuholho n’Ekulimu mubya hulhukya abaholi ababya mubyo.’ “Ekulimu” kikamanyisaya ey’abandu abosi abaholire bakatsikawa. (Lebaya Enyongezyo.) Abandu basyalhua omw’isinda eyi. Obusirira bw’abandu abosi abaghotseremo bakendi syasuba kandi. Omukwenda Paulo mwabugha athi: “Hasyabya eril[h]ubuka ly’abat[h]unganene n’ababi [“abathathunganene” NW].” (Emibiri 24:15) Ekyo kikamanyisayaki?
18 “Abat[h]unganene” mwamuli abandu bangi abathukasomako omwa Biblia ababyaho Yesu athali asa okwa kihugho. Wangana lengekania oku Noa, Abrahamu, Sara, Musa, Ruta, Esiteri, n’abandi bangi. Abaghuma okw’abalhume n’abakali abababya bawithe erikirirya baka kanibawako omwa Abaebrania sura 11. Aliriryo kandi, “abat[h]unganene” mwamuli abaghombe ba Yehova abakaholha omwa buthuku bwethu. Busana n’amaha w’erilhubuka, thwangana boholhwa okwa lhubaho lhwosi-lhwosi olhw’eriholha.—Abaebrania 2:15.
19 Ibbwa bikendi syabya bithi okw’abandu abosi abaghana erikolera kutse eriowa Yehova busana n’erithendi muminya? Obusirira bw’abandu “abathathunganene” sibendi syabiriranwa. N’abu bakendi syalhubukibwa n’erihebwa endambi y’erigha oku Nyamuhanga ow’ekwenene n’erimukolera. Omwa buthuku bw’emyaka rukumi, abaholi bakendi syalhubukibwa n’erihebwa omughisa ow’eriyitherana n’abandu abayisiwa abali okwa kihugho erikolera Yehova. Bukendi syabya buthuku bw’eritsema. Obuthuku buno bwa Biblia yikahulha mwa Ekiro ky’Eritswera.#
20 Mbwino eki kikamanyisaya kithi obuli mundu oyuwabiri thabyaho akendi syalhubukibwa? Eyihi. E Biblia yikabugha yithi abandi baholi bali omwa “Gehena.” (Luka 12:5, NW) Erina Gehena lya lhwiririra okwa kyaabu ekyabya eyihya we Yerusalemu eya kera. Abandu abaholire n’ebindu ebithuwene ibaka bihisiraya eyo. Abayuda ibakathwalha ebinda by’abandu ababya bakaghuswa eyo ng’abatha tholere eritsikwa n’erisyalhubukibwa. Neryo e Gehena ni kaminyikalho akakakanganaya erithoghothirya ighuma. Nomwakine indi Yesu akendi syabya n’ehamuli y’eritswera abaliho n’abaholire, Yehova ya mutsweri w’erighunzerera. (Emibiri 10:42) Syendi syalhubukya abakatswera eribya babi n’eribya abandu abathanzire eribindulha emibere yabu.
ERILHUBUKA ERY’ABAKENDI SYAGHENDA ELHUBULHA
21 Kandi e Biblia yikathasyakanaya okwa rindi lhubuka, ly’ery’erilhubukira elhubulha omwa ngebe ey’ekihangikwa ky’ekirimu. Omwa Biblia muli ky’erireberyako kighuma kisa eky’erilhubuka eri, ly’erya Yesu Kristo.
22 Yesu abere abiri ithibwa ng’omundu, Yehova mwatha lighira Mughalha Wiwe omuthaleghulha erisighalha omw’isinda. (Esyonyimbo 16:10, NW; Emibiri 13:34, 35) Nyamuhanga mwalhubukya Yesu, butsira ng’omundu w’omubiri. Omukwenda Petero akasoborera athi Kristo ‘mw’ithwa okwa mubiri nikwa mwabana engebe omwa kirimu.’ (1 Petero 3:18) Kwenene eki kyabya kithiko-thiko kinene. Yesu mwasuba kandi ng’omundu w’ekirimu ky’amaka! (1 Abanya Korinto 15:3-6) Yesu yuwabya w’erimbere eribana erilhubuka ly’olhukengerwa ng’olhu. (Yoane 3:13) Aliriryo syangabere w’erighunzerera.
23 Yesu abere abiriminya athi akisiya inyasuba elhubulha, mwabwira abigha biwe abathaleghulha athi anga ghendire ‘eriyabakokotherya aha wabu.’ (Yoane 14:2) Yesu mwakania okwa bakendi syaghenda elhubulha ‘ng’ekihyo kiwe kike.’ (Luka 12:32) Ni bangahi abatholere eribya omwa ndeko nge eyi ey’Abakristayo abathaleghulha? Erikwamana ne Eribisulirwa 14:1, omukwenda Yoane akabugha athi: ‘Kandi munalhangira neryo thalebaya, Ekyana ky’Embuli [Yesu Kristo] kyabya kimene okwa Kithwa kye Sioni, kandi haghuma nayu habya abandu emithwalho ikumi n’ini n’esyankumi ini, abawithe erina ly’Ekyana ky’Embuli, n’erina lya Thatha wiwe, awasakire okwa mbumo syabu.’
24 Abakristayo 144,000 aba, mwamuli abakwenda ba Yesu abathaleghulha, bakalhubukira okwa ngebe y’elhubulha. Erilhubuka lyabu likabya mughulhu wahi? Omukwenda Paulo mwasakanga athi lyangabere okw’ihika lya Kristo. (1 Abanya Korinto 15:23) Ngokwa wukendi sy’igha omwa Sura 9, lino thuli omwa buthuku obwo. Neryo emisighalira mike ey’okwa 144,000 abakaholha omwa biro byethu bakalhubukibawa aho n’aho okwa ngebe y’elhubulha. (1 Abanya Korinto 15:51-55) Aliriryo, abandi bandu abosi, bawithe amaha w’erilhubukibwa omughulhu owakayasa eribya okwa kihugho Paradiso.
25 Inga, kwenene Yehova akendi syakinda enzighu yethu olhuholho, kandi ya syahwaho kera na kera! (Isaya 25:8) Aliriryo ibbwa, wangana yibulya, ‘Abakendi syalhubukira elhubulha bakendi syaya kolha yaki?’ Bakendi syabya baghuma b’okwa buthabali bw’Obwami bw’eriswekya elhubulha. Thukendi igha bingi ebihambire okwa buthabali obwo omwa sura eyikendi kwamako.
EBYE BIBLIA YIKAKANGIRIRAYA
- Emyatsi ye Biblia eyihambire okwi lhubuka yikathuha amaha.—Yoane 11:39-44.
- Yehova anzire erisubya abaholi b’okwa ngebe.—Yobu 14:13-15.
- Abosi abali omw’amasinda bakendi syalhubukibwa.—Yoane 5:28, 29.
* Eyindi myatsi yikabanika omwa 1 Abami 17:17-24; 2 Abami 4:32-37; 13:20, 21; Matayo 28:5-7; Luka 7:11-17; 8:40-56; Emibiri 9:36-42; na 20:7-12.
# Eriminya bingi ebihambire okwa Kiro ky’Eritswera n’omusingi w’eritswera, kisi lebaya Enyongezyo.
Ebibulyo eby’Erigha
1-3. Ni nzighu yahi eyithukwamire ithwe abosi, kandi busana naki erilengekania okwa ebye Biblia yikakangiriraya kikathulethera erihumulikana?
4. (a) Busana naki eriyowa lya Yesu erihambire okwa lhuholho lhw’omwanze likathukangiriraya Yehova kw’akayowa? (b) Yesu mwakulha-kulhania bunywani ki obw’embaghane?
5, 6. (a) Yesu mwayowa athi omughulhu abya n’erihiika n’abanywani ba Lazaro ababya omwa bulighe? (b) Busana naki obulighe bwa Yesu bukathuhimba?
7, 8. Busana naki abandu ababyaho mubalhangira erilhubuka lya Lazaro nga siryanga thokekana, aliriryo Yesu mwakolha ki?
9, 10. (a) Yesu mwabisulha athi Enzuko y’akaghalha kiwe ak’erilhubukya Lazaro? (b) Emighaso ey’erisoma emyatsi ye Biblia eyihambire okwi lhubuka ni yahi?
11. Omwatsi w’erilhubuka lya Lazaro akathuwathikaya athi erighumya ekwenene eyisakangire omwa Omugambuli 9:5?
12. Ekyangaleka ithwa ghumya thuthi erilhubuka lya Lazaro kwenene mulyabya niki?
13. Thuwithe musingi ki owakaleka ithw’ikirirya ngoku Yehova kwenene angana lhubukya abaholi?
14, 15. Ngoku kikanganibwe omwa ebya Yobu abugha, Yehova akayowa athi okwi lhubukya abaholire?
16. Abaholi bakendi syalhubukibwa er’ikalha omwa mibere eyiri yithi?
17. Erilhubuka likendi syabya bunene ki?
18. Abaghuma b’okwa “abat[h]unganene” abakendi syalhubukibwa ni bahi, kandi iwe ahabwawu, amaha aya aka kuhambako athi?
19. “Abathathunganene” babahi, kandi omwa lhukeri, Yehova akabaha kaghisa ki?
20. E Gehena niki, kandi abaka ghusawayo ni bahi?
21, 22. (a) Hali erindi lhubuka lyahi? (b) Oyuwatsuka eribana erilhubukibwa okwa ngebe y’ekirimu nindi?
23, 24. Abakakolha “ekihyo kike” kya Yesu ni bahi, kandi bakendi syabya bangahi?
25. Omwa sura eyikakwamako thukendi sy’igha okuki?


text:
ESSUULA EY’OMUSANVU
Essuubi Ekkakafu Erikwata ku Baagalwa Bo Abaafa
Tukakasa tutya nti wajja kubaawo okuzuukira?
Yakuwa alina ndowooza ki ku kuzuukiza abafu?
Baani abanaazuukizibwa?
KUBA akafaananyi ng’olina omulabe gw’odduka. Akusinga amaanyi era adduka nnyo okukusinga. Okimanyi nti talina kisa kubanga asse mikwano gyo. Wadde ofuba okudduka ennyo nga bw’osobola, yeeyongera bweyongezi okukusemberera. Era kirabika nti tewaliiwo ssuubi lyonna lya kumusimattuka. Kyokka, mu kaseera ako, wajjawo omuntu asobola okukununula. Wa maanyi nnyo okusinga omulabe oyo, era akusuubiza okukuyamba. Ng’owulira obuweerero bwa maanyi!
2 Mazima ddala, waliwo omulabe ng’oyo akugoba. Mu butuufu ffenna atugoba. Nga bwe twayiga mu ssuula evuddeko, Baibuli egamba nti okufa mulabe. Tewali n’omu ku ffe ayinza okumusimattuka. Abasinga obungi ku ffe tulabye ng’atta abaagalwa baffe. Kyokka, Yakuwa wa maanyi nnyo okusinga okufa. Y’ayinza okutununula era yakiraga dda nti asobola okuwangula omulabe oyo. Era asuubiza okumuzikiririza ddala. Baibuli egamba: “Omulabe ow’enkomerero aliggibwawo kwe kufa.” (1 Abakkolinso 15:26) Ago nga mawulire malungi!
3 Kati ka twekenneenye engeri gye tuwuliramu ng’omuntu gwe tumanyi afudde. Ekyo kijja kutuyamba okutegeera ekintu ekinaatuleetera essanyu. Yakuwa asuubiza nti abafu bajja kuddamu okubeera abalamu. (Isaaya 26:19) Bajja kuddamu babeere balamu okuyitira mu kuzuukira.
OMWAGALWA BW’AFA
4 Wali ofiiriddwako omwagalwa wo? Obulumi, ennyiike, n’ennaku by’oba nabyo tebirojjeka. Mu kiseera ng’ekyo, kiba kitwetaagisa okusoma Ekigambo kya Katonda okusobola okubudaabudibwa. (2 Abakkolinso 1:3, 4) Baibuli etuyamba okutegeera engeri Yakuwa ne Yesu gye bawuliramu ng’omuntu afudde. Yesu, eyayolekera ddala engeri za Kitaawe, yali amanyi bulungi obulumi obubaawo ng’omuntu afiiriddwa. (Yokaana 14:9) Yesu bwe yagendanga mu Yerusaalemi, yateranga okukyalira Lazaalo ne bannyina, Malyamu ne Maliza, abaali babeera e Bessaniya ekyali okumpi ne Yerusaalemi. Yesu yafuuka mukwano gwabwe ow’oku lusegere. Baibuli egamba: “Yesu yayagala Maliza ne muganda we ne Lazaalo.” (Yokaana 11:5) Naye, nga bwe twayize mu ssuula evuddeko, Lazaalo yafa.
5 Yesu yawulira atya nga mukwano gwe afudde? Ebyawandiikibwa biraga nti Yesu yagenda eri ab’eŋŋanda za Lazaalo ne mikwano gye abaali bakungubaga. Yesu bwe yabalaba nga bakungubaga yakwatibwako nnyo. ‘Yasinda mu mwoyo, ne yeeraliikirira.’ Era ebyawandiikibwa byongera ne biraga nti, ‘Yesu yakaaba amaziga.’ (Yokaana 11:33, 35) Yesu okukungubaga kyali kiraga nti talina ssuubi? Nedda. Mu butuufu, Yesu yali akimanyi nti ekintu eky’essanyu kyali kigenda kubeerawo. (Yokaana 11:3, 4) Wadde kyali kityo, yawulira obulumi n’ennaku omuntu by’afuna ng’afiiriddwa.
6 Ku ludda olulala, okukungubaga kwa Yesu kutuzzaamu amaanyi. Kutuyigiriza nti, Yesu ne Kitaawe Yakuwa, bakyayira ddala okufa. Naye Yakuwa Katonda asobola okulwanyisa omulabe oyo n’amuwangula! Ka tulabe ekyo Katonda kye yasobozesa Yesu okukola.
“LAZAALO, FULUMA OJJE!”
7 Lazaalo yali aziikiddwa mu mpuku, era Yesu n’alagira baggyewo ejjinja eryali liteekeddwako. Maliza teyakisemba kubanga waali wayiseewo ennaku nnya era omulambo gwa Lazaalo guteekwa okuba nga gwali guvunze. (Yokaana 11:39) Okusinziira ku ndaba ey’obuntu, tewaaliwo ssuubi lyonna nti Lazaalo ayinza okuddamu okuba omulamu.
8 Ejjinja lyaggibwawo, era Yesu n’ayogerera waggulu nti: “Lazaalo, fuluma ojje!” Kiki ekyaddirira? “Eyali afudde n’afuluma.” (Yokaana 11:43, 44) Oyinza okuteebereza essanyu abaaliwo lye baafuna? Ka kibe nti abaaliwo baali ba ŋŋanda za Lazaalo, mikwano gye, oba baliraanwa, baali bamanyi nti afudde. Kyokka kati, omwagalwa waabwe eyali afudde, yali alamuse. Ekyo kyalabika ng’ekirooto obulooto. Awatali kubuusabuusa, bangi baawambatira Lazaalo olw’essanyu eringi. Okufa nga kwali kuwanguddwa!
9 Yesu teyagamba nti ekyamagero ekyo yakikola mu maanyi ge. Mu kusaba kwe nga tannazuukiza Lazaalo, yakyoleka bulungi nti Yakuwa ye yali Ensibuko y’amaanyi ge yakozesa okumuzuukiza. (Yokaana 11:41, 42) Guno si gwe gwali omulundi gwokka Yakuwa okukozesa amaanyi ge okuzuukiza omuntu. Lazaalo y’omu ku bantu omwenda abaazuukizibwa aboogerwako mu Kigambo kya Katonda.* Okusoma ku bantu abo abaazuukizibwa kituleetera essanyu. Olw’okuba mu abo abaazuukizibwa mwalimu abato n’abakulu, abasajja n’abakazi, Abaisiraeri era n’abatali Baisiraeri, kituyamba okutegeera nti Katonda tasosola. Nga waaliwo okujaganya kwa maanyi nnyo abantu abo bwe baazuukizibwa! Ng’ekyokulabirako, Yesu bwe yazuukiza omuwala omuto, bazadde b’omuwala oyo ‘baafuna essanyu ery’ensusso.’ (Makko 5:42, NW) Mazima ddala, Yakuwa yabakolera ekintu ekyabaleetera essanyu eritagambika.
10 Kya lwatu, abo Yesu be yazuukiza baddamu ne bafa. Ekyo kitegeeza nti okubazuukiza tekyalina makulu? N’akatono. Ebyawandiikibwa ebyo ebyogera ku kuzuukira byoleka amazima agali mu Baibuli era ne bituwa essuubi.
EBYO BYE TUYIGIRA KU BYAWANDIIKIBWA EBYOGERA KU KUZUUKIRA
11 Baibuli eyigiriza nti “abafu tebaliiko kye bamanyi.” By’etutegeeza ku Lazaalo bikakasa ensonga eyo. Ng’amaze okuzuukizibwa, Lazaalo yabuguumiriza abantu ng’ayogera ku biri mu ggulu? Oba yababuulira ku ebyo ebikwata ku muliro ogutazikira? Nedda. Okusinziira ku Baibuli, Lazaalo teyayogera kintu kyonna ekifaananako bwe kityo. Ennaku ennya ze yamala ng’afudde, yali ‘talina ky’amanyi.’ (Omubuulizi 9:5) Yali afudde.—Yokaana 11:11.
12 Bye tusoma ku Lazaalo era bituyigiriza nti okuzuukira gye kuli, si lufumo bufumo. Yesu yazuukiza Lazaalo mu maaso g’abajulirwa bangi. N’abakulembeze b’eddiini abaali bataagala Yesu tebaawakanya kyamagero ekyo. Wabula, baagamba: “Tukole tutya, kubanga omuntu oyo [Yesu] akola obubonero bungi.” (Yokaana 11:47) Abantu bangi baagenda okulaba Lazaalo eyali azuukiziddwa. N’ekyavaamu, n’abalala bangi baatandika okukkiririza mu Yesu. Okuzuukizibwa kwa Lazaalo bwali bukakafu obwenkukunala obubalaga nti Yesu yali atumiddwa Katonda. Obukakafu buno bwali bwa maanyi nnyo ne kiba nti abamu ku bakulembeze b’eddiini y’Ekiyudaaya baateesa okutta Yesu ne Lazaalo.—Yokaana 11:53; 12:9-11.
13 Kiba kya magezi okukkiriza nti okuzuukira kujja kubaawo? Yee, kubanga Yesu yayigiriza nti ekiseera kijja kutuuka ‘bonna abali mu ntaana ezijjukirwa’ bazuukizibwe. (Yokaana 5:28) Jjukira nti buli kiramu kyonna Yakuwa ye yakitonda. Kyandituzibuwalidde okukkiriza nti Yakuwa asobola okuzzaawo obulamu? Kya lwatu okuzaawo obulamu bw’omuntu eyafa kiba kyetaagisa Yakuwa okumujjukira. Asobola okujjukira abaagalwa baffe abaafa? Obwengula bulimu emmunyeenye ezitabalika, naye buli emu ku zo Katonda agimanyi erinnya! (Isaaya 40:26) N’olwekyo, Yakuwa Katonda asobola bulungi okujjukira ebyo byonna ebikwata ku baagalwa baffe abaafa, era mwetegefu okubakomyawo mu bulamu.
14 Yakuwa alina ndowooza ki ku kuzuukiza abafu? Baibuli eraga nti ayagalira ddala nnyo okubazuukiza. Yobu, omusajja eyali omwesigwa yabuuza: “Omuntu bw’afa aliba mulamu nate?” Yobu yali ayogera ku kiseera we yandibeeredde mu magombe ng’alindirira okutuusa Katonda lwe yandimujjukidde. Yagamba Yakuwa: “Wandimpise, nange nandikuyitabye, Wandibadde n’okwegomba eri omulimu gw’emikono gyo.”—Yobu 14:13-15.
15 Kirowoozeeko! Yakuwa ayagalira ddala nnyo okuzuukiza abafu. Tekizzaamu amaanyi okumanya ekyo? Baani abanaazuukizibwa mu biseera eby’omu maaso era banaabeera wa?
‘BONNA ABALI MU NTAANA EZIJJUKIRWA’
16 Baibuli by’etutegeeza ebikwata ku bantu abaazuukizibwa bituyigiriza bingi ku kuzuukira okunaabaawo mu biseera eby’omu maaso. Abantu abaakomezebwawo mu bulamu wano ku nsi baddamu okubeera n’abaagalwa baabwe. Abanaazuukizibwa mu biseera eby’omu maaso nabo bajja kuddamu okubeera n’abaagalwa baabwe naye mu mbeera esingawo obulungi. Nga bwe twayiga mu Ssuula 3, Katonda alina ekigendererwa eky’okufuula ensi yonna olusuku lwe. N’olwekyo, abafu tebajja kuzuukizibwa kudda mu nsi erimu entalo, obumenyi bw’amateeka, oba obulwadde. Bajja kufuna omukisa ogw’okubeera ku nsi emirembe gyonna nga bali mu mirembe n’essanyu.
17 Baani abanaazuukizibwa? Yesu yagamba nti ‘abo bonna abali mu ntaana ezijjukirwa bajja kuwulira eddoboozi lye baveemu.’ (Yokaana 5:28, 29) Ate era, Okubikkulirwa 20:13 lugamba: “Ennyanja n’ereeta abafu abalimu, n’okufa n’Amagombe ne bireeta abafu abalimu.” Amagombe tegajja kusigalamu bafu. (Laba Ebyongerezeddwako.) Obuwumbi n’obuwumbi bw’abantu abali emagombe bajja kukomezebwawo mu bulamu. Omutume Pawulo yagamba: “Walibaawo okuzuukira kw’abatuukirivu era n’abatali batuukirivu.” (Ebikolwa 24:15) Ekyo kitegeeza ki?
18 “Abatuukirivu” bazingiramu bangi ku abo be tusomako mu Baibuli abaaliwo nga Yesu tannajja ku nsi. Oyinza okulowooza ku Nuuwa, Ibulayimu, Saala, Musa, Luusi, Eseza, n’abalala bangi. Abasajja bano n’abakazi abaalina okukkiriza okw’amaanyi, boogerwako mu ssuula ey’e 11 mu kitabo ky’Abaebbulaniya. Era mu “batuukirivu” abo muzingiramu abaweereza ba Yakuwa ab’omu kiseera kino. Olw’essuubi ery’okuzuukira lye tulina tetukyali mu buddu bw’okutya okufa.—Abaebbulaniya 2:15.
19 Ate kiri kitya eri abo abataasobola kuweereza Yakuwa oba okumugondera olw’okuba baali tebamumanyi? Obuwumbi n’obuwumbi ‘bw’abatali batuukirivu’ abo tebajja kwerabirwa. Nabo bajja kuzuukizibwa, bayigirizibwe ebikwata ku Katonda ow’amazima era n’engeri y’okumuweerezamu. Mu kiseera eky’emyaka olukumi, abafu bajja kuzuukizibwa bafune omukisa ogw’okwegatta ku bantu abatuukirivu abanaaba baweereza Yakuwa ku nsi. Kijja kuba kiseera kirungi nnyo. Ekiseera kino Baibuli ekiyita Olunaku olw’Okusaliramu Omusango.#
20 Ekyo kitegeeza nti abantu bonna abaali babaddewo bajja kuzuukizibwa? Nedda. Baibuli egamba nti abafu abamu bali mu “Ggeyeena.” (Lukka 12:5) Ggeyeena kyali kifo ekyasuulibwangamu kasasiro ebweru wa Yerusaalemi. Era waayokerwangayo ebisasiro n’emirambo. Emirambo egyasuulibwanga eyo gyali gy’abantu abaali batwalibwa nti tebasaanira kuziikibwa wadde okuzuukizibwa. N’olwekyo, Ggeyeena kabonero akakiikirira okuzikirizibwa okw’emirembe n’emirembe. Wadde nga Yesu ajja kulamula abalamu n’abafu, Yakuwa ye Mulamuzi omukulu. (Ebikolwa 10:42) Ababi n’abo abatali beetegefu kukyusa nneeyisa yaabwe embi tajja kubazuukiza.
OKUZUUKIRIRA OBULAMU OBW’OMU GGULU
21 Era Baibuli eyogera ku kuzuukira okw’engeri endala, okuzuukira ng’ekitonde eky’omwoyo mu ggulu. Mu Baibuli mulimu ekyokulabirako kimu kyokka eky’okuzuukira okw’engeri ng’eyo, era nga kye kya Yesu Kristo.
22 Nga Yesu amaze okuttibwa, Yakuwa teyamuleka kusigala mu magombe. (Zabbuli 16:10; Ebikolwa 13:34, 35) Katonda yazuukiza Yesu, naye si n’omubiri ng’ogw’abantu. Omutume Peetero agamba nti Kristo ‘yattibwa mu mubiri, n’azuukizibwa mu mwoyo.’ (1 Peetero 3:18) Mazima ddala, kino kyali kyamagero kya kitalo. Yesu yaddamu okuba omulamu nate ng’ekitonde eky’omwoyo eky’amaanyi. (1 Abakkolinso 15:3-6) Yesu ye muntu eyasooka okuzuukira mu ngeri ng’eno ey’ekitiibwa. (Yokaana 3:13) Naye si ye yandibadde asembayo.
23 Bwe yali anaatera okuddayo mu ggulu, Yesu yagamba abagoberezi be abeesigwa nti yali agenda ‘okubateekerateekera ebifo mu ggulu.’ (Yokaana 14:2) Abo abagenda mu ggulu Yesu yabayita “ekisibo ekitono.” (Lukka 12:32) Bantu bameka abanaabeera mu kisibo kino ekitono eky’Abakristaayo abeesigwa? Okusinziira ku Okubikkulirwa 14:1, omutume Yokaana agamba: “Ne ndaba, era laba, Omwana gw’endiga ng’ayimiridde ku Lusozi Sayuuni, era wamu naye akasiriivu mu obukumi buna mu enkumi nnya, nga balina erinnya lye n’erinnya lya Kitaawe nga liwandiikiddwa ku byenyi byabwe.”
24 Abakristaayo bano 144,000, nga muno mw’otwalidde n’abatume ba Yesu abaali abeesigwa, bazuukizibwa mu bulamu obw’omu ggulu. Bazuukizibwa ddi? Omutume Pawulo yagamba nti bandizuukiziddwa mu kiseera ky’okubeerawo kwa Kristo. (1 Abakkolinso 15:23, NW) Nga bw’ojja okuyiga mu Ssuula 9, kati tuli mu kiseera ekyo. Bwe kityo, abatono ennyo abakyasigaddewo ku 144,000 bwe bafa kati, bazuukirirawo mu bulamu obw’omu ggulu. (1 Abakkolinso 15:51-55) Kyokka, abantu abasinga obungi abanaazuukizibwa, balina essuubi ery’okubeera ku nsi mu Lusuku lwa Katonda.
25 Yee, Yakuwa ajja kuwangulira ddala omulabe waffe kufa, aviirewo ddala! (Isaaya 25:8) Kyokka, oyinza okwebuuza, ‘abo abanaazuukizibwa okugenda mu ggulu banaakolayo ki?’ Bajja kubeera bafuzi mu gavumenti ey’omu ggulu. Tujja kuyiga ebisingawo ku gavumenti eyo mu ssuula eddako.
BAIBULI KY’EYIGIRIZA
- Ebyawandiikibwa ebyogera ku kuzuukira bituwa essuubi ekkakafu.—Yokaana 11:39-44.
- Yakuwa mwetegefu okuzuukiza abafu.—Yobu 14:13-15.
- Bonna abali mu ntaana bajja kuzuukizibwa.—Yokaana 5:28, 29.
* Ebyawandiikibwa ebirala ebyogera ku bantu abaazuukizibwa bye bino: 1 Bassekabaka 17:17-24; 2 Bassekabaka 4:32-37; 13:20, 21; Matayo 28:5-7; Lukka 7:11-17; 8:40-56; Ebikolwa 9:36-42; ne 20:7-12.
# Okumanya ebisingawo ebikwata ku Lunaku olw’Okusalirako Omusango n’engeri omusango gye gulisalibwamu, laba Ebyongerezeddwako.
Ebibuuzo
1-3. Mulabe ki atugoba, era lwaki okwekenneenya ekyo Baibuli ky’eyigiriza kijja kutuleetera obuweerero?
4. (a) Engeri Yesu gye yeewuliramu ng’omwagalwa we afudde etuyigiriza ki ku nneewulira ya Yakuwa? (b) Yesu yalina mukwano gwa ngeri ki ne Lazaalo awamu ne bannyina?
5, 6. (a) Yesu yakola ki bwe yalaba ab’eŋŋanda era n’emikwano gya Lazaalo nga bakungubaga? (b) Lwaki okukungubaga kwa Yesu kutuzzaamu amaanyi?
7, 8. Lwaki kyalabika nga Lazaalo eyali tayinza kuddamu kuba mulamu, naye kiki Yesu kye yakola?
9, 10. (a) Yesu yalaga atya Ensibuko y’amaanyi ge yakozesa okuzuukiza Lazaalo? (b) Miganyulo ki egiri mu kusoma ebyawandiikibwa ebyogera ku kuzuukira?
11. Ebitegeezebwa ku kuzuukizibwa kwa Lazaalo bikakasa bitya obutuufu bw’ebigambo ebiri mu Omubuulizi 9:5?
12. Lwaki tuyinza okuba abakakafu nti okuzuukira kwa Lazaalo ddala kwaliwo?
13. Kiki kye tuyinza okusinziirako okukkiriza nti Yakuwa asobola okuzuukiza abafu?
14, 15. Okusinziira ku ebyo Yobu bye yayogera, Yakuwa alina ndowooza ki ku kuzuukiza abafu?
16. Abafu banaazuukizibwa kubeera mu mbeera ki?
17. Abo abanaazuukizibwa baliba benkana wa?
18. Abamu ku “batuukirivu” abanaazuukizibwa be baani, era essuubi lino likukwatako litya?
19. “Abatali batuukirivu” be baani, era kakisa ki Yakuwa kagenda okubawa?
20. Ggeyeena kye ki, era bantu ba ngeri ki abagendayo?
21, 22. (a) Kuzuukira kwa ngeri ki okulala okuliyo? (b) Ani eyasooka okuzuukizibwa mu bulamu obw’omwoyo?
23, 24. Baani abali mu ‘kisibo ekitono’ era bali bameka?
25. Kiki kye tugenda okuyiga mu ssuula eddako?


text:
Amosi Amos
Chapter 6
1 Zibasanze abo abeegolodde mu Sayuuni n'abo abataliiko kye batya ku lusozi lw’e Samaliya, abasajja ab'amaanyi ab'omu ggwanga erisinga amawanga obukulu, abajjirwa ennyumba ya Isiraeri!
2 Muyite mugende e Kalune mulabe; muveeyo mugende e Kamasi ekikulu: mulyoke muserengete e Gaasi eky'Abafirisuuti: bisinga obwakabaka buno bwombi obulungi? oba ensalo yaabwe ekira ensalo yammwe obugazi?
3 Mmwe abateeka ewala olunaku olubi ne musembeza kumpi entebe ey'ekyejo;
4 abagalamira ku bitanda eby'amasanga ne beegolorera ku biriri byabwe, ne balya abaana b'endiga ab'omu kisibo, n'ennyana nga baziggya mu kisibo;
5 abayimbira ennyimba ezitaliimu ku ddoboozi ery'ennanga; abeegunjira ebintu ebivuga nga Dawudi;
6 abanywera omwenge mu bibya, ne basaaba amafuta agasinga obulungi; naye tebanakuwalidde kubonyaabonyezebwa kwa Yusufu.
7 Kale kyebaliva bagenda mu busibe wamu n'abo abaasooka okugenda mu busibe, n'ebinyumu by'abo abeegolola birivaawo.
8 Mukama Katonda yeerayidde yekka, bw'ayogera Mukama Katonda ow'eggye, nti Nkyawa obulungi bwa Yakobo, ne ntamwa amayumba ge: kyendiva mpaayo ekibuga ne byonna ebikirimu.
9 Awo olulituuka abantu kkumi bwe balisigala mu nnyumba emu balifa.
10 Era omuntu bw'anaasitulibwa kojjaawe, oyo amwokya, okuggya amagumba mu nnyumba, n'agamba oyo ali mu njuyi ez'ennyumba ez'omunda nti Wakyaliwo ali naawe? naye n'addamu nti Nedda; kale n'alyoka ayogera nti Sirika; kubanga tetuyinza kwatula linnya lya Mukama.
11 Kubanga, laba, Mukama alagidde, n'ennyumba ennene eriwagulwamu ebituli n'ennyumba entono eribaamu enjatika.
12 Embalaasi ziriddukira mbiro ku lwazi? omuntu alirimira okwo n'ente? mmwe okufuula ne mufuula omusango okuba omususa n'ebibala eby'obutuukirivu okuba abusinso:
13 mmwe abasanyukira ekintu ekitaliiko kye kigasa, aboogera nti Tetwefunidde mayembe olw'amaanyi gaffe ffe?
14 Kubanga, laba, ndibayimusizaako eggwanga, ai ennyumba ya Isiraeri, bw'ayogera Mukama Katonda ow'eggye; era balibabonyaabonya okuva awayingirirwa e Kamasi okutuuka ku kagga aka Alaba.


text:
Ekyamateeka Deuteronomy
Chapter 16
1 Okwatanga omwezi Abibu, weekuumenga Okuyitako eri Mukama Katonda wo: kubanga mu mwezi Abibu Mukama Katonda wo mwe yakuggira mu Misiri ekiro.
2 Era onottiranga Okuyitako Mukama Katonda wo, ku mbuzi n, ku nte, mu kifo Mukama ky'alyeroboza okutuuza omwo erinnya lye.
3 Tolyanga mmere nzimbulukuse wamu nakwo; onoomalanga ennaku musanvu ng'olya emmere eteri nzimbulukuse wamu nakwo, ye mmere ey'okunakuwala; kubanga wava mu nsi y'e Misiri ng'oyanguwa: ojjukirenga olunaku lwe waviiramu mu nsi y'e Misiri ennaku zonna ez'obulamu bwo.
4 So tewalabikanga gy'oli kizimbulukusa mu nsalo zo zonna ennaku musanvu; so tewasigalangawo ku nnyama, gy'onottanga ku lunaku olw'olubereberye akawungeezi, okusulawo okukeesa obudde.
5 Tottiranga Kuyitako munda w'oluggi lwonna ku nzigi zo, Mukama Katonda wo z'akuwa:
6 naye mu kifo Mukama Katonda wo ky'alyeroboza okutuuza omwo erinnya lye, eyo gy'onottiranga Okuyitako akawungeezi, enjuba ng'egwa, mu biro bye waviiramu mu Misiri.
7 Era onookwokyanga n'okuliiranga mu kifo Mukama Katonda wo ky'alyeroboza: era onookyukanga enkya, n'ogenda mu weema zo.
8 Ennaku mukaaga onoolyanga emmere eteri nzimbulukuse: ne ku lunaku olw'omusanvu wanaabanga okukuŋŋaana okutukuvu eri Mukama Katonda wo; tolukolerangako mulimu gwonna.
9 Oneebaliranga ssabbiiti musanvu: okuva ku biro by'otanuliramu okussa ekiwabyo ku ŋŋaano ng'ekyali mu nnimiro kw'onoosookeranga okubala ssabbiiti omusanvu.
10 Era oneekuumanga embaga eya ssabbiiti eri Mukama Katonda wo ng'omuwa omusolo ogw'ekyo ky'owaayo ku bubwo eky'omukono gwo, ky'onowangayo nga Mukama Katonda wo bw'akuwa omukisa:
11 era onoosanyukiranga mu maaso ga Mukama Katonda wo, ggwe ne mutabani wo ne muwala wo n'omuddu wo n'Omuzaana wo n'Omuleevi ali munda w'enzigi zo ne munnaggwanga ne mulekwa ne namwandu, abali wakati wo, mu kifo Mukama Katonda wo ky'alyeroboza okutuuza omwo erinnya lye.
12 Era onojjukiranga nga wali muddu mu Misiri: era onookwatanga onookolanga amateeka gano.
13 Oneekuumiranga embaga ey'ensiisira ennaku musanvu, bw'onoobanga omaze okutereka eby'omugguuliro lyo n'eby'omu ssogolero lyo:
14 era onoosanyukiranga embaga yo, ggwe ne mutabani wo ne muwala wo, n'omuddu wo n'omuzaana wo, n'Omuleevi ne munnaggwanga ne mulekwa ne nnamwandu, abali munda w'enzigi zo.
15 Ennaku musanvu oneekuumanga embaga eri Mukama Katonda wo mu kifo Mukama ky'alyeroboza: kubanga Mukama Katonda wo anaakuwanga omukisa mu bibala byo byonna, ne mu mulimu gwonna ogw'engalo zo, era onoobanga n'essanyu jjereere. Emirundi esatu buli mwaka abasajja bo bonna banaalabikanga mu maaso ga Mukama Katonda wo mu kifo ky'alyeroboza: ku mbaga ey'emmere eteri nzimbulukuse, ne ku mbaga eya ssabbiiti, ne ku mbaga ey'ensiisira: so tebalabikanga mu maaso ga Mukama nga tebalina kintu:
16 Emirundi esatu buli mwaka abasajja bo bonna banaalabikanga mu maaso ga Mukama Katonda wo mu kifo ky'alyeroboza: ku mbaga ey'emmere eteri nzimbulukuse, ne ku mbaga eya ssabbiiti, ne ku mbaga ey'ensiisira: so tebalabikanga mu maaso ga Mukama nga tebalina kintu:
17 buli muntu anaawanga nga bw'anaayinzanga, ng'omukisa bwe gunaabanga ogwa Mukama Katonda wo gw'akuwadde:
18 Abalamuzi n'abaami onossangawo mu nzigi zo zonna Mukama Katonda wo z'akuwa, ng'ebika byo bwe biri: era banaasaliranga abantu emisango egy'ensonga.
19 Tokyamyanga musango; tosalirizanga bantu: so tolyanga nguzi; kubanga enguzi eziba amaaso g'ab'amagezi, era ekyusakyusa ebigambo by'abatuukirivu.
20 Eby'obutuukirivu ddala by'onoogobereranga, olyoke obenga omulamu, osikire ensi Mukama Katonda wo gy'akuwa.
21 Teweesimbiranga muti gwonna okuba Asera ku mabbali g'ekyoto kya Mukama Katonda wo, ky'oneekoleranga.
22 So teweeyimiririzanga mpagi; Mukama Katonda wo gy'akyawa.


text:
Engero Proverbs
Chapter 2
1 Mwana wange, bw'onokkirizanga ebigambo byange, N'oterekanga ebiragiro byange ewuwo;
2 N'okutega n'oteganga okutu kwo eri amagezi N'ossangayo omutima gwo eri okutegeera;
3 Weewaawo, bw'onookaabiranga okumanya, N'oliriranga okutegeera.
4 Bw'onooganoonyanga nga ffeeza, N'ogakenneenyanga ng'eby'obugagga ebyakwekebwa;
5 Kale lw'olitegeera okutya Mukama, N'ovumbula okumanya Katonda.
6 Kubanga Mukama awa amagezi; Mu kamwa ke mwe mufuluma okumanya n'okutegeera:
7 Aterekera abagolokofu amagezi amatuufu, Aba ngabo eri abo abatambulira mu butayonoona;
8 Alyoke akuume amakubo ag'omusango, Era awonye okutambula kw'abatukuvu be.
9 Kale lw'olitegeera obutuukirivu n'omusango, N'eby'ensonga, weewaawo buli kkubo eddungi.
10 Kubanga amagezi ganaayingiranga mu mutima gwo, N'okumanya kunaawoomeranga emmeeme yo;
11 Okuteesa kunaakulabiriranga. Okutegeera kunaakukuumanga:
12 Okukuwonyanga mu kkubo ery'obubi, Eri abasajja aboogera eby'ekyejo;
13 Abaleka amakubo ag'obugolokofu, Okutambuliranga mu makubo ag'ekizikiza;
14 Abasanyuka okukola obubi, N'ekyejo eky'omubi kye kibawoomera;
15 Amakubo gaabwe makyamukyamu, N'okugenda kwabwe kwenyoolanyoola:
16 Okukuwonyanga eri omukazi omugenyi, Eri omugenyi anyumiriza n'ebigambo bye;
17 Aleka omukwano ogw'omu buto bwe, Ne yeerabira endagaano ya Katonda we:
18 Kubanga ennyumba ye etwala mu kufa, N'amakubo ge eri abafu:
19 Tewali abagenda gy'ali abadda nate, So tebatuuka mu makubo ag'obulamu:
20 Olyoke otambulirenga mu kkubo ery'abasajja abalungi, N'okwata empenda ez'abatuukirivu.
21 Kubanga abagolokofu banaabeeranga mu nsi, N'abo abatuukirira balisigala omwo.
22 Naye ababi balimalibwawo okuva mu nsi, N'abo abasala enkwe balisimbulirwamu ddala.


text:
Ekyamateeka Deuteronomy
Chapter 28
1 Awo olunaatuukanga, bw'onoonyiikiranga okuwulira eddoboozi lya Mukama Katonda wo, okukwata ebiragiro bye byonna bye nkulagira leero, okubikolanga, Mukama Katonda wo anaakugulumizanga okusinga amawanga gonna agali ku nsi:
2 n'emikisa gino gyonna ginaakujjiranga ginaakutuukangako, bw'onoowuliranga eddoboozi lya Mukama Katonda wo.
3 Onoobanga n'omukisa mu kibuga, era onoobanga n'omukisa mu kyalo.
4 Ekibala ky'omubiri gwo kinaabanga n'omukisa, n'ekibala ky'ettaka lyo, n'ekibala ky'ekisibo kyo, ezzadde ly'ente zo n'abaana b'embuzi zo.
5 Ekibbo kyo kinaabanga n'omukisa n'olutiba lwo olw'okugoyeramu.
6 Onoobanga n'omukisa bw'onooyingiranga, era onoobanga n'omukisa bw'onoofulumanga:
7 Mukama anaakubiranga mu maaso go abalabe bo abakugolokokerako: banaafulumanga okukutabaala mu kkubo limu, ne baddukanga mu maaso go mu makubo musanvu.
8 Mukama anaalagiranga omukisa okuba ku ggwe mu mawanika go, ne mu byonna by'oteekako omukono gwo; era anaakuweeranga omukisa mu nsi Mukama Katonda wo gy'akuwa.
9 Mukama anaakunywezanga okuba eggwanga ettukuvu eri ye, nga bwe yakulayirira; bw'onookwatanga ebiragiro bya Mukama Katonda wo n'otambuliraaga mu makubo ge.
10 Awo amawanga gonna ag'oku nsi ganaalabanga ng'otuumiddwa erinnya lya Mukama; ne gakutyanga:
11 Era Mukama anaakugaggawazanga olw'ebirungi, mu bibala by'omubiri gwo ne mu bibala by'ensolo zo ne mu bibala by'ettaka lyo; mu nsi Mukama gye yalayirira bajjajja bo okukuwa.
12 Mukama anaakuggulirangawo etterekero lye eddungi eggulu okugaba enkuba y'ensi yo mu budde bwayo, n'okuwa omukisa omulimu gwonna ogw'omukono gwo: era onoowolanga amawanga mangi; so teweewolanga.
13 Era Mukama anaakufuulanga omutwe so si mukira; era onoobanga waggulu wokka so si wansi; bw'oti onowuliranga ebiragiro bya Mukama Katonda wo; bye nkukuutira leero, okubikwatanga n'okubikolanga;
14 n'olema okukyamanga; okuva mu kigambo kyonna ku ebyo bye mbalagira leero, okugenda ku mukono ogwa ddyo newakubadde ku gwa kkono, okugoberera bakatonda abalala okubaweereza:
15 Naye olulituuka, bw'otoliwulira ddoboozi lya Mukama Katonda wo, okukwata ebiragiro bye byonna n'amateeka ge bye nkulagira leero okubikola; ebikolimo bino byonna birikujjira, birikutuukako.
16 Olikolimirwa mu kibuga, era olikolimirwa mu kyalo.
17 Ekibbo kyo kirikolimirwa n'olutiba lwo olw'okugoyeramu.
18 Ebibala by'omubiri gwo birikolimirwa, n'ebibala by'ettaka lyo, ezzadde ly'ente zo, n'abaana b'embuzi zo.
19 Onookolimirwanga bw'onooyingiranga era onookolimirwanga bw'onoofulumanga.
20 Mukama anaakusindikangako okukolimirwa n'okulemwa n'okunenyezebwa; mu byonna by'oteekako omukono gwo okukola, okutuusa lw'olizikirizibwa, n'okutuusa lw'olifaafaagana amangu; olw'obubi bw'ebikolwa byo ebyakunsengusa.
21 Mukama anaakulwazanga kawumpuli yeegattenga naawe okutuusa lw'alikumalawo okuva ku nsi, gy'oyingiramu okugirya.
22 Mukama anaakukubanga akakono, n'omusujja, n'okuzimba, n'okwokya okungi, n'ekitala, n'okwonooneka, n'okugengewala; era binaakugobereranga okutuusa lw'olizikirira.
23 N'eggulu lyo eriri waggulu ku mutwe gwo linaabanga kikomo, n'ettaka eriri wansi wo linaabanga kyuma.
24 Mukama anaafuulanga enkuba ey'ensi yo okuba effufugge n'enfuufu: mu ggulu mw'enaavanga okukka ku ggwe, okutuusa lw'olizikirizibwa.
25 Mukama anaakukubanga mu maaso g'abalabe bo: onoofulumanga okubatabaala mu kkubo limu, era onoddukanga mu makubo musanvu mu maaso gaabwe: era onooyuuganyizibwanga eruuyi n'eruuyi mu bwakabaka bwonna obw'ensi:
26 N'omulambo gwo gunaabanga kya kulya kya nnyonyi zonna ez'omu bbanga, era kya nsolo ez'oku nsi, so tewaabengawo aliziguŋŋumula.
27 Mukama anaakuleetangako ejjute ery'e Misiri, n'amabwa, n'olukonvuba n'obuwere ebitakuwonyezekako:
28 Mukama anaakuleetangako eddalu n'obuzibe bw'amsaso n'okusamaalirira kw'omutima:
29 era onoowammantanga mu ttuntu, ng'omuzibe w'amaaso bw'awammantira mu kizikiza; so toolabenga mukisa mu makubo go: era onoojoogebwanga bujoogebwa era onoonyagibwanga ennaku zonna, so tewaabengawo anaakulokola.
30 Onooyogerezanga omukazi, n'omulala anaasulanga naye: onoozimbanga ennyumba, so toobeerenga omwo: onoosimbanga olusuku lw'emizabbibu, so toolyenga bibala byalwo.
31 Ente yo enettirwanga mu maaso go, so toogiryengako: endogoyi yo eneenyagibwanga lwa maanyi mu maaso go, so teekuddizibwenga: endiga zo zinaagabirwanga abalabe bo, so toobengako anaakulokolanga.
32 Batabani bo ne bawala bo banaagabirwanga eggwanga eddala, era amaaso go ganaatunulanga ganaazibanga olw'okubeegomba okuzibya obudde: so tewaabengawo kintu ekinaabanga mu buyinza bw'omukono gwo.
33 Ebibala by'ettaka lyo, n'emirimu gyo gyonna, eggwanga ly'otomanyi liribirya; era onoojoogebwanga bujoogebwa era onoobetentebwanga ennaku zonna:
34 n'okulaluka n'olaluka olw'okulaba kw'amaaso go kw'onoolabanga.
35 Mukama anaakulwazanga amaviivi n'amagulu ejjute ebbi, ly'otowonyezeka, okuva munda w'ekigere kyo okutuusa ku bwezinge bw'omutwe gwo.
36 Mukama anaakuleetanga ggwe ne kabaka gw'oliyimusa okukufuga, eri eggwanga ly'otomanyanga ggwe newakubadde bajjajja bo; era onooweererezanga eyo bakatonda abalala, emiti n'amayinja.
37 Era onoofuukanga ekyewuunyo, olugero, n'ekigambo eky'obuwemu mu mawanga gonna Mukama gy’anaakutwalanga.
38 Onoofulumyanga mu animiro ensigo nnyingi, onooyingizanga ntono; kubanga enzige eneegiryanga:
39 Onoosimbanga ensuku z'emizabbibu n'ozirima, naye toonywenga ku nvinnyo yaamu newakubadde okukungula; kubanga akawuka kanaagiryanga.
40 Onoobanga n'emizeyituuni mu nsalo zo zonna, naye toosaabenga mafuta gaagyo; kubanga omuzeyituuni gwo gunaakunkumulanga ebibala byagwo.
41 Olizaala abaana ab'obulenzi n'ab'obuwala, naye tebaabenga babo; kubanga balitwalibwa mu busibe:
42 Emiti gyo gyonna n'ebibala by'ettaka lyo enzige eneebiryanga.
43 Munnaggwanga ali wakati mu ggwe aneeyongerayongeranga okulinnya waggulu okukusinga; naawe oneeyongerayongeranga okukka wansi.
44 Anaakuwolanga; naawe toomuwolenga: anaabanga mutwe, naawe onoobanga mukira.
45 Era ebikolimo ebyo byonna binaakujjiranga binaakugobereranga binaakutuukangako okutuusa lw'olizikirizibwa; kubanga tewawulira ddoboozi lya Mukama Katonda wo, okukwata ebiragiro bye n'amateeka ge bye yakulagira:
46 era binaabanga ku ggwe okuba akabonero n'ekyewuunyo, ne ku zzadde lyo ennaku zonna:
47 kubanga tewaweereza Mukama Katonda wo n'essanyu era n'omutima ogujaguza, olw'ebintu byonna okuba ebingi:
48 kyonoovanga oweereza abalabe bo Mukama b'anaasindikanga okukulumba, ng'olumwa enjala n'ennyonta, era ng'oli bwereere, era ng'obulwa ebintu byonna: era anaateekanga ekikoligo eky'ekyuma ku nkoto yo, okutuusa lw'alimala okukuzikiriza.
49 Mukama alikuleetako eggwanga ng'aliggya wala mu nkomerero y'ensi, ng'empungu bw'ebuuka; eggwanga ly'otolitegeera lulimi lwalyo;
50 eggwanga ery'obwenyi obukambwe, eritalitya maaso ga bakadde, so teririsaasira bato:
51 anaalyanga ebibala by'ensolo zo, n'ebibala by'ettaka lyo, okutuusa lw'olizikirizibwa: era eritalikulekera ŋŋaano, newakubadde envinnyo, newakubadde amafuta, ezzadde ly'ente zo, newakubadde abaana b'embuzi zo, okutuusa lw'alikuzikiriza:
52 Era anaakuzingizanga mu miryango gyo gyonna, okutuusa enkomera zo empaavu eziriko ebigo ze weesiga lwe zirigwa mu nsi yo yonna: era alikuzingiza mu miryango gyo gyonna wmu nsi yo yonna, Mukama Katonda wo gy'akuwadde:
53 Era onoolyanga ebibala by'omubiri gwo ggwe, ennyama y'abaana bo ab'obulenzi n'ab'obuwala Mukama Katonda wo b'akuwadde; mu kuzingizibwa ne mu kuziyizibwa abalabe bo kwe banaakuziyizanga;
54 Omusajja omugonvu mu mmwe era omwenaanyi ennyo, eriiso lye linaabanga bbi eri muganda we n'eri omukazi ow'omu kifuba kye, n'eri abaana be abasigadde abakyaliwo:
55 n'obutawa n'atawa muntu yenna ku bo ku nnyama y'abaana be b'anaalyanga nga taliiko ekimusigalidde; mu kuzingizibwa ne mu kuziyizibwa omulabe wo kw'anaakuziyizanga mu miryango gyo gyonna.
56 Omukazi omugonvu mu mmwe era omwenaanyi, ataganya kulinnyisa ku ttaka kigere kye olw'okwenaanya n'obugonvu, eriiso lye linaabanga bbi eri bba ow'omu kifuba kye, n'eri mutabani we, n'eri muwala we;
57 n'eri omwana we omuto afuluma wakati w'ebigere bye, n'eri abaana be b'alizaala; kubanga anaabalyanga nkiso olw'okubulwa ebintu byonna: mu kuzingizibwa ne mu kuziyizibwa omulabe wo kw'anaakuziyizanga mu miryango gyo.
58 Bw'otookwatenga bigambo byonna eby'omu mateeka gano ebiwandiikiddwa mu kitabo kino okubikolanga, olyoke otyenga erinnya lino ery'ekitiibwa era ery'entiisa, Mukama Katonda wo;
59 awo Mukama anaafuulanga ebibonyoobonyo eby'ekitalo, n'ebibonyoobonyo by'ezzadde lyo, ebibonyoobonyo ebinene era ebirwawo ennyo, era endwadde enkambwe era ezirwawo ennyo.
60 Era anaakuleetangako nate endwadde zonna ez'e Misiri ze watyanga; era zineegattanga naawe.
61 Era na buli ndwadde na buli kibonyoobonyo ekitawandiikiddwa mu kitabo eky'amateeka gano, ebyo Mukama anaabikuleetangako, okutuusa lw'olizikirizibwa.
62 Era mulisigalawo omuwendo gwammwe nga mutono, newakubadde nga mwali ng'emmunyeenye ez'omu ggulu olw'obungi; kubanga tewawulira ddoboozi lya Mukama Katonda wo.
63 Awo olunaatuukanga Mukama nga bwe yabasanyukirako okubakola obulungi n'okubaaza; bw'atyo Mukama anaabasanyukirangako okubazikiriza n’okubafaafaaganya; era munaggibwangako okuva ku nsi gy'oyingira okugirya.
64 Era Mukama anaakusaasaanyanga mu mawanga gonna; okuva ku nkomerero y'ensi okutuusa ku nkomerero y'ensi; era onooweererezanga eyo bakatonda abalala b'otomanyanga ggwe newakubadde bajjajja bo, emiti n’amayinja.
65 Era mu mawanga ago toliraba kwesiima kwonna, so n'ekigere kyo tekiibengako we kirinnya okuwummula: naye Mukama anaakuwanga omutima ogukankana, n'amaaso agaziba, n'emmeeme ekoozimba,
66 n'obulamu bwo bunaabuusibwabuusibwanga mu maaso go; era onootyanga emisana n'ekiro, so toobengako kw'otegeerera obulamu bwo bwe bunaaba:
67 enkya onooyogeranga nti Singa buwungedde! era akawungeezi onooyogeranga nti Singa bukedde! olw'okutya kw'omutima gwo kw'onootyanga, n'olw'okulaba kw'amaaso go kw'onoolabanga.
68 Era Mukama alikuzza mu Misiri nate n'amaato, mu kkubo lye nnakugambako nti Toliriraba nate mulundi gwa kubiri: era eyo mulyetunda eri abalabe bammwe okuba abaddu n'abazaana, so tewaabengawo muntu anaabagulanga.


text:
Ekyamateeka Deuteronomy
Chapter 3
1 Ne tulyoka tukyuka ne twambukira mu kkubo erigenda e Basani: Ogi kabaka We Basani n'asitula okutulumba, ye n'abantu be bonna, okulwanira Ederei.
2 Mukama n'aŋŋamba nti Tomutya: kubanga mmugabudde ye n'abantu be bonna n'ensi ye mu mukono gwo; era olimukola nga bwe wakola Sikoni kabaka w'Abamoli abaatuulanga mu Kesuboni.
3 Awo Mukama Katonda waffe n'agabula mu mukono gwaffe ne Ogi kabaka We Basani n'abantu be bonna: ne tumutta okutuusa lwe watamusigalirawo n'omu:
4 Ne tunyaga ebibuga bye byonna mu biro ebyo; tewali kibuga kye tutaabanyagaako; ebibuga nkaaga, ensi yonna eya Alugobu, obwakabaka bwa Ogi mu Basani.
5 Ebyo byonna byali bibuga ebyazimbibwako bbugwe omuwanvu n'enzigi n'ebisiba; obutassaako bibuga ebitaalina bbugwe bingi nnyo:
6 Ne tubizikiririza ddala nga bwe twakola Sikoni kabaka w'e Kesuboni, nga tuzikiririza ddala buli kibuga omuli abantu, wamu n'abakazi n'abaana abato.
7 Naye ente zonna n'ebyo bye twanyaga mu bibuga, ne twetwalira okuba omunyago.
8 Era mu biro ebyo ne tuggya ensi mu mukono gwa bakabaka bombi ab'Abamoli abaali emitala wa Yoludaani, okuva mu kiwonvu kya Alunoni okutuusa ku lusozi Kerumooni;
9 (Kerumooni Abasidoni bamuyita Siriyooni, n'Abamoli bamuyita Seniri;)
10 ebibuga byonna eby'omu lusenyi, ne Gireyaadi yonna, ne Basani yonna, okutuusa ku Saleka ne Ederei, ebibuga by'obwakabaka bwa Ogi mu Basani:
11 (Kubanga Ogi kabaka w'e Basani ye yasigalawo yekka ku abo abaasigalawo ku Balefa; laba, ekitanda kye kyali kya kyuma; tekiri mu Labba eky'abaana ba Amoni? obuwanvu bwakyo emikono mwenda, n'obugazi bwakyo emikono ena, ng'omukono gw'omuntu bwe guli.)
12 N'ensi eyo ne tugirya mu biro ebyo: okuva ku Aloweri, ekiri ku mabbali g'ekiwonvu kya Alunoni, n'ekitundu ky'ensi ey'ensozi eya Gireyaadi, n'ebibuga byayo n'abiwa Abalewubeeni n'Abagaadi:
13 n'ekitundu kya Gireyaadi ekyasigalawo, ne Basani yonna, obwakabaka bwa Ogi, nabiwa ekitundu ky'ekika kya Manase; ensi yonna eya Alugobu, ye Basani yonna, (Eyo eyitibwa nsi ya Balefa.
14 Yayiri mutabani wa Manase n'atwala oluuyi lwonna olwa Alugobu okutuuka ku nsalo y'Abagesuli n'Abamaakasi; n'agituuma ye Basani, ng'erinnya lye bwe lyali, Kavosuyayiri, okutuusa leero.)
15 Gireyaadi n'empaayo Makiri,
16 N'Abalewubeeni n'Abagaadi ne mbawa okuva ku Gireyaadi okutuusa ku kiwonvu kya Alunoni, ekiwonvu ekya wakati, n'ensalo yaakyo; okutuusa ku mugga Yaboki, ye nsalo y'abaana ba Amoni;
17 era ne Alaba ne Yoludaani n'ensalo yaagwo; okuva ku Kinneresi okutuusa ku nnyanja ya Alaba, Ennyanja Eyomunnyo, awali entunnumba za Pisuga ku luuyi olw'ebuvanjuba.
18 Ne mbalagira mu biro ebyo nga njogera nti Mukama Katonda wammwe abawadde ensi eno okugirya: munaasomoka nga mukutte eby'okulwanyisa mu maaso ga baganda bammwe abaana ba Isiraeri, abasajja bonna abazira.
19 Naye bakazi bammwe n'abaana bammwe abato n'ebisibo byammwe (mmanyi nga mulina ebisibo bingi) binaabeeranga mu bibuga byammwe bye nnabawa;
20 okutuusa Mukama lw'aliwa baganda bammwe okuwummula, nga nammwe, era nabo nga balidde ensi Mukama Katonda wammwe gy'abawa emitala wa Yoludaani: ne mulyoka mudda buli muntu mu butaka bwe bwe nnabawa.
21 Ne ndagira Yoswa mu biro ebyo nga njogera nti Amaaso go galabye byonna Mukama Katonda wammwe by'akoze bakabaka bano bombi: bw'atyo Mukama bw'alikola obwakabaka bwonna gye musomoka okugenda.
22 Temubatyanga: kubanga Mukama Katonda wammwe, oyo y'abalwanirira.
23 Ne nneegayirira Mukama mu biro ebyo nga ajogera nti
24 Ai Mukama Katonda, otanudde okulaga omuddu wo obukulu bwo n'omukono gwo ogw'amaanyi; kubanga katonda ki ali mu ggulu oba mu nsi ayinza okukola ng'emirimu gyo bwe giri era ng'ebikolwa byo eby'amaanyi bwe biri?
25 Nsomoke, nkwegayirira, ndabe ensi ennungi eri emitala wa Yoludaani, olusozi luli olulungi, ne Lebanooni.
26 Naye Mukama n'ansunguwalira nze ku bwammwe n'atampulira: Mukama n'aŋŋamba nti Kikumale: toyogera nate nange ku kigambo ekyo.
27 Linnya ku ntikko ya Pisuga, oyimuse amaaso go otunule ebugwanjuba n'obukiika obwa kkono n'obwa ddyo n'ebuvanjuba, olabe n'amaaso go: kubanga tolisomoka Yoludaani guno.
28 Naye kuutira Yoswa omugumye omuwe amaanyi: kubanga ye alisomoka ng'akulembera abantu bano, era ye alibasisa ensi gy'oliraba.
29 Awo ne tutuula mu kiwonvu ekyolekera Besupyoli.


text:
Ebipya mu Kabineti
Abababa ba palamenti boogedde ku nkyukakyuka Pulezidenti Museveni zaakoze mu baminisita be nga abamu bagamba nti zeesigamye ku mbeera eriwo kati mu ggwanga.
Pulezident Yoweri Museveni olwaleero akoze enkyukakyuka mu kabineti ye, mwaleetedde abantu abapya, okukuza abamu kko n’okussa ku madaala g’abalala.
Gen. Aronda Nyakairima kati ye minista avunaanyizibwa ku nsonga ezomunda sso nga Dr. Christine Ondoa abadde minisita webyobulamu afuuse muwi wamagezi eri Pulezidenti.
Enkyukakyuka zino zituuse ne mubawandiisi abenkalakalira era nga pius Bigirimaana akyusiddwa.


text:
EKIBINJA ky’abavubuka abasoba mu 300 okuva mu Bukama bwa Toro batambudde mayiro 186 okuva mu disitulikiti ya Fort Portal okutuuka e Kampala nga baagala Palamenti ebayambeko nabo Gavumenti eya wakati ebaddize Ebyabwe.
Abatoro abeegattira mu kibiina kya 'Amacumu ne Bitara' omuli abalenzi n'ebijuujulu by'abawala abamaze ennaku eziwera nga batambuza bigere batuuse leero mu Kampala era enkya (ku Lwokusatu ) bateekateeka okusisinkana Sipiika wa Palamenti, Rebecca Alitwala Kadaga bamukwase ekiwandiiko ekisaba Palamenti okubawa obuyinza nabo okuddukanya Ebyabwe.
Wano ng'omu ku baatambuzizza ebigere bamunyiga oluvannyuma lw'okutendewalirwa. Ebifaananyi bya Musa Kaboggoza
Wabula abamu batuuse ng'ebigere bibazimbye so nga n'abamu baazirikidde wakati mu lugendo.
Wiiki bbiri eziyise, Abatoro abasoba mu 80 nga mulimu n’abakulembeze b’abavubuka mu Toro baasisinkanye
Katikkiro mu Bulange gye buvuddeko ne basaba Obuganda n’ababaka ba Palamenti abava mu Buganda batuuse eddoboozi eri Pulezidenti Museveni nti Obukama bwa Toro nabwo bwetaaga obuyinza okuddukanya ebyabwo.
Wano ng'omu ku baatambuzizza ebigere bamunyiga mu lugendo lwabwe okutuuka e Kampala
“Okufaananako ne Buganda bw’ezze eddizibwa ebimu ku byayo, naffe mu Bukama bwa Toro tuzze twebuuze ku Buganda engeri gy’ekikozeemu,” Omubiito w’Engoma Patrick Araali Kasagama, eyakulembedde banne, bwe yategeezezza.
Kasagama agamba nti Toro erina ebintu bingi omuli ebyobugagga eby’omu ttaka, ensalo z’Obukama ezitankanibwa n’ebirala bye batasobola kukolako kuba tebannaddizibwa buyinza.
Kitikkiro Mayiga (wakati) ne minisita w’abavubuka, Henry Ssekabembe (amuddiridde ku ddyo) wamu n’abavuka okuva mu Bukama bwa Tooro oluvannyuma lw’ensisinkano ku Bulange e Mmengo nga May 2.
Mayiga yabasanyukidde kyokka n’abagamba nti balina kusooka kutuula babage enteekateeka ey’okuyitamu, olwo enjuuyi zombi (Toro ne Gavumenti) zizimbire okwo wabeewo ekikolebwa.
Yasiimye enkolagana ennungi wakati wa Buganda ne Toro kuba omwaka oguwedde nga yaakalondebwa, Omuhiikirwa wa Toro ne baminisita be baamukyalira okumukulisa okutuuka mu kifo kino.
Ebirala ku Byaffe....


text:
Bya FRED KAYONGO
BW’OTUUKA e Kazo n’oyogera ku kifansalira k’abe mwana muto akubuuza oba oyogera ku sereebu waabwe bo gwe beeyitira nnalulungi w’e Kazo.
Ono ye Jesca Nalumansi ab’e Kazo gwe batwala okuba nti y’asinga obulungi mu kitundu.
Abamu bamuyita kifansalira olw’okwerabirira mpozzi n’okuba nga ye yaleebya abawala abalala mu mpaka z’obwannalulungi ezaategekebwa mu kitundu kino mu 2008.
Nalumansi agamba: Okuva lwe nawangula empaka z’obwannalulungi ezaategekebwa Haji Sulaiman Kalule nafuuka sereebu nga ne bw’ombuuliza ku siteegi yenna gw’obuuzizza akutuusa butereevu wano.
Okuwangula empaka zino nafuba okwekolako ennyo, obuyonjo n’okwambala obulungi. Langi y’olususu lwange ekuba buli muntu ng’okusobola okwekuumira ku kino nnina okweteekamu kaasi.
Okukuuma olususu, seerumya ndya mu budde ate ng’ekyo kyokka ekiyamba omubiri okuba nga mulamu.
Eby’okweraliikirira nabivaako kuba bireetera omuntu okukaddiwa amangu era nga n’ebiseera ebimu nkola ku dduyiro okusobola okukuuma omubiri ne ffiga.
Mu bye nsinga okwagala be baana era ku kyalo ndi ku kakiiko akalabirira abaana ku LC n’okukuuma eddembe lyabwe era abo abalondeddwa ku kyalo babaleeta ne mbakuuma okutuusa abeewaabwe lwe babanona.
Ku by’emirimu ngattako okuba omukazi omulunzi nga nnina enkoko ze nnunda ezinnyamba okutuukiriza ebigendererwa byange.


text:
BY SILVANO KIBUUKA
Omuzannyi w’ensambaggere, Moses Golola akomyewo na maanyi nga ku luno agenda kuttunka n’omulwanyi okuva mu AmeriKa ayitibwa Richard Abdallah.
Golola agenda kutaasa gwa World Kickboxing Federation International gwe yawangula ng’akubye Poczo Sultane, enzaalwa ya Poland omwaka oguwedde.
Olulwana luno olutegekeddwa e Munyonyo nga August 29 lussiddwamu ensimbi kkampuni ya Golola Promotions, ekolaganye ne Bumali Lubega, maneja wa Golola omupya naye abitaddemu ensimbi.
“Olulwana tulutadde Munyonyo nga twagala okwongera okulaga obwerufu bw’omuzannyo gw’ensambaggere n’okugwagazisa abakungu (Corporate),” Lubega bwe yategeezezza.
Omumyuka w’omuwandiisi wa NCS, David Katende yategeezezza nti Golola afuuse mumuli okutumbula emizannyo mu ggwanga nga takoma ku nsambaggere zokka wabula n’emizannyo emirala.
Yayongeddeko nti amakampuni gaveeyo gatandike okuwagira emizannyo kubanga mu nsi yonna ge gagikwatiridde so ssi Gavumenti nga Bannayuganda bangi bwe balowooza.
“Buli muzannyo gusaana okuvaamu omuntu afaanana nga Golola ate n’amakampuni gaveeyo okussa ensimbi mu mizannyo,” Katende bwe yategeezezza ng’atendereza Golola.
Golola yasuubizza abawaguzi be okutaasa engule ng’ajja kugendako ne mu Amerika okubangulwa mu jiimu ez’omulembe.


text:
1 Bassekabaka 1 Kings
Chapter 4
1 Awo kabaka Sulemaani n'aba kabaka wa Isiraeri yenna.
2 Era bano be bakulu be yalina; Azaliya nutabani wa Zadooki, kabona;
3 Erikolefu ne Akiya, batabani ba Sisa, abawandiisi; Yekosafaati mutabani wa Akirudi, omujjukiza;
4 ne Benaya mutabani wa Yekoyaada ye yali omukulu w'eggye; ne Zadooki ne Abiyasaali be baali bakabona;
5 ne Azaliya mutabani wa Nasani ye yali omukulu w'abaami; ne Zabudi mutabani wa Nasani ye yali abona, mukwano gwa kabaka;
6 ne Akisaali ye yali saabakaaki; ne Adoniraamu mutabani wa Abuda ye yali omusolooza.
7 Era Sulenaani yalina abaami kkumi na babiri abaakulira Isiraeri yenna, abaalabiranga kabaka n'ab'omu nnyumba ye ebyokulya: buli muntu kyamugwanira okusolooleza omwezi gumu buli mwaka.
8 Ne gano ge mannya gaabwe: Benikuli, mu nsi ey'ensozi eya Efulayimu:
9 Benidekeri, mu Makazi, ne mu Saalubinu ne mu Besusemesi ne mu Eronubesukanani:
10 Benikesedi, mu Alubbosi; Soko kyali kikye, n'ensi onna ey'e Kefera:
11 Beniyabiyadabu, mu kifo kyonna ekigulunivu eky'e Doli; ye yafumbirwa Tafasi muwala wa Sulemaani:
12 Baana mutabani wa Akirudi, mu Taanaki ne Megiddo, n'e Besuseyani ekiri ku mabbali g'e Zalesani, wansi w’e Yezuleeri, okuva ku Besuseyani okutuuka ku Aberumekola, okuyita ku Yokumeyamu:
13 Benigeberi, mu Lamosugireyaadi; ebibuga bya Yayiri mutabani wa Manase ebiri mu Gireyaadi byali bibye; essaza Alugobu eriri mu Basani lyali lirye, ebibuga ebinene nkaaga ebyalina bbugwe n'ebisiba eby'ebikomo:
14 Akinadaabu mutabani wa Iddo, mu Makanayimu:
15 Akimaazi, mu Nafutaali; naye yafumbirwa Basemasi muwala wa Sulemaani:
16 Baana mutabani wa Kusaayi, mu Aseri ne mu Beyaloosi:
17 Yekosafaati mutabani wa Paluwa, mu Isakaali:
18 Simeeyi mutabani wa Era, mu Benyamini:
19 Geberi mutabani wa Uli, mu nsi ya Gireyaadi, ensi ya Sikoni kabaka w'Abamoli ne Ogi kabaka w'e Basani; naye yali omwami yekka eyali mu nsi.
20 Yuda ne Isiraeri baali bangi, ng'omusenyu oguli ku ttale ly'ennyanja obungi, nga balya era nga banywa era nga basanyuka.
21 Awo Sulemaani n'afuga obwakabaka bwonna okuva ku Mugga okutuuka ku nsi ey'Abafirisuuti, n'okutuuka ku nsalo ey'e Misiri: baaleetanga ebirabo, ne baweereza Sulemaani ennaku zonna ez'obulamu bwe.
22 Awo eby'oku lunaku olumu bye baasoloolezanga Sulemaani byali ebigero eby'obutta obulungi amakumi asatu, n'ebigero eby'obutta nkaaga;
23 ente eza ssava kkumi, n'ente ezaava mu ddundiro amakumi abiri, n'endiga kikumi, obutassaako njaza na mpeewo na nnangaazi na nkoko ze baasavuwazanga.
24 Kubanga yafuganga ensi yonna eri emitala w'eno w'Omugga, okuva e Tifusa okutuuka e Gaaza, ng'afuga bakabaka bonna abaali emitala w'eno w'Omugga: era yalina emirembe enjuyi zonna okumwetooloola.
25 Yuda ne Isiraeri yenna ne batuula mirembe, buli muntu wansi w'omuzabbibu gwe n'omutiini gwe, okuva e Ddaani okutuuka e Beeruseba, emirembe gyonna egya Sulemaani.
26 Era Sulemaani yalina ebisibo by'embalaasi obukumi buna olw'amagaali ge; n'abasajja abeebagala embalaasi kakumi mu enkumi bbiri.
27 Abaami abo ne balabiranga kabaka Sulemaani n'abo bonna abajja ku mmeeza ya kabaka Sulemaani ebyokulya, buli muntu mu mwezi gwe: tebaaganyanga kintu kyonna kubulawo.
28 Era baaleetanga ne sayiri n'essubi olw'embalaasi n'ensolo ez'embiro mu kifo abaami gye bali, buli muntu ng'omulimu bwe gwali gwe yalagirwa.
29 Katonda n'awa Sulemaani amagezi n'okutegeera kungi nnyo, n'omwoyo omukulu, ng'omusenyu oguli ku ttale ly'ennyanja.
30 Amagezi ga Sulemaani ne gakira amagezi gonna ag'abaana b'ebuvanjuba, n'amagezi gonna ag'e Misiri.
31 Kubanga yakira abantu bonna amagezi; yakira Esani Omwezulaki ne Kemani ne Kalukoli ne Daluda, batabani ba Makoli: erinnya lye ne lyatiikirira mu mawanga gonna ageetoolodde.
32 N'ayogera engero enkumi ssatu: n'ennyimba ze zaali lukumi mu ttaano.
33 N'ayogera ku miti, okuva ku muvule oguli ku Lebanooni okutuuka ku ezobu amera ku bbugwe: yayogera ne ku nsolo n'ennyonyi n'ebyewalula n'ebyennyanja.
34 Awo ne wajja ku mawanga gonna okuwulira amagezi ga Sulemaani, nga bava eri bakabaka bonna ab'ensi, abaali bawulidde ku magezi ge.


text:
1 Bassekabaka 1 Kings
Chapter 13
1 Awo, laba, ne wajja omusajja wa Katonda ng'ava mu Yuda olw'ekigambo kya Mukama n'ajja e Beseri: awo Yerobowaamu yali ng'ayimiridde awali ekyoto okwoteza obunaane.
2 Awo n'ayogerera waggulu ku kyoto olw'ekigambo kya Mukama n'ayogera nti Ai ekyoto, ekyoto, bw'atyo bw'ayogera Mukama nti Laba, omwana alizaalirwa ennyumba ya Dawudi, erinnya lye Yosiya; era ku ggwe kw'aliweerayo bakabona b'ebifo ebigulumivu abootereza obubaane ku ggwe, era baliweerayo ku ggwe amagumba g'abantu.
3 N'awa akabonero ku lunaku olwo ng'ayogera nti Kano ke kabonero Mukama k'ayogedde: laba, ekyoto kiryatika n'evvu erikiriko liriyiika.
4 Awo olwatuuka kabaka bwe yawulira ekigambo eky'omusajja wa Katonda kye yayogerera waggulu ku kyoto mu Beseri, awo Yerobowaamu n'agolola omukono gwe ng'ayima awali ekyoto ng'ayogera nti Mumukwate: N'omukono gwe gw'amugololedde ne gukala n'okuyinza n'atayinza kuguzza nate.
5 Ekyoto nakyo ne kyatika n'evvu ne liyiika okuva ku kyoto ng'akabonero bwe kaali omusajja wa Katonda ke yawa olw'ekigambo kya Mukama.
6 Awo kabaka n'addamu n'agamba omusajja wa Katonda nti Weegayirire nno ekisa kya Mukama Katonda wo onsabire omukono gwange gumponyezebwe nate: Omusajja wa Katonda ne yeegayirira Mukama, omukono gwa kabaka ne gumuwonyezebwa nate ne gufuuka nga bwe gwali olubereberye.
7 Kabaka n'agamba omusajja wa Katonda nti Tuddeyo nange eka oweereweere, nange naakuwa empeera.
8 Omusajja wa Katonda n'agamba kabaka nti Newakubadde ng'onompa ekitundu ky'ennyumba yo, siyingire wamu naawe so siiriire mmere so sinywere mazzi mu kifo kino:
9 kubanga bwe nkuutiddwa bwe ntyo n'ekigambo kya Mukama nga kyogera nti Tolya mmere so tonywa mazzi so toddayo mu kkubo ly'ofulumyemu.
10 Awo n'addayo mu kkubo eddala, n'ataddayo mu kkubo ly'afulumyemu ng'ajja e Beseri.
11 Awo waaliwo nnabbi omukadde eyabeeranga mu Beseri; omu ku batabani be n'ajja n'amubuulira ebikolwa byonna omusajja wa Katonda bye yali akoledde mu Beseri ku lunaku olwo: ebigambo by'agambye kabaka nabyo ne babibuulira kitaabwe.
12 Kitaabwe n'abagamba nti Kkubo ki mw'afulumidde? Awo batabani be nga balabye ekkubo ly'afulumiddemu omusajja wa Katonda eyava mu Yuda.
13 N'agamba batabani be nti Munteekere amatandiiko ku ndogoyi. Awo ne bamuteekera amatandiiko ku ndogoyi: n'agyebagala.
14 N'agoberera omusajja wa Katonda n'amusanga ng'atudde wansi w'omwera: n'amugamba nti Ggwe musajja wa Katonda eyava mu Yuda? N'ayogera nti Nze nzuuyo.
15 Awo n'amugamba nti Tuddeyo nange eka tulye ku mmere.
16 N'ayogera nti Siyinza kuddayo naawe newakubadde okuyingira naawe: so siiriire mmere so sinywere mazzi wamu naawe mu kifo kino:
17 kubanga nabuulirwa n'ekigambo kya Mukama nti Tolya ku mmere so tonywerayo mazzi so tokyuka nate okudda mu kkubo mw'ofulumidde.
18 Awo n'amugamba nti Nange ndi nnabbi nga ggwe bw'oli; era malayika aŋŋambye n'ekigambo kya Mukama nti Mukomyewo mu nnyumba yo alye ku mmere anywe amazzi. Naye ng'amulimba.
19 Awo n'addayo naye n'aliira ku mmere mu nnyumba ye n'anywa amazzi.
20 Awo olwatuuka nga batudde ku mmeeza ekigambo kya Mukama ne kimujjira nnabbi amukomezzaawo:
21 n'ayogerera waggulu eri omusajja wa Katonda eyava mu Yuda ng'ayogera nti Bw'atyo bw'ayogera Mukama nti Kubanga ogaanyi okuwulira akamwa ka Mukama so tokutte kiragiro Mukama Katonda wo ky'akulagidde,
22 naye n'okomawo, era oliiridde ku mmere n'onywera amazzi mu kifo ky'akugambyeko nti Toliirayo ku mmere so tonywa mazzi: omulambo gwo tegulituuka mu ntaana ya bajjajjaabo.
23 Awo olwatuuka bwe yamala okulya ku mmere era ng'anywedde n'ateeka amatandiiko ku ndogoyi ng'amuteekera nnabbi gw'akomezzaawo.
24 Awo ng'agenze empologoma n'emusanga mu kkubo n'emutta: omulambo gwe ne gusuulibwa mu kkubo, endogoyi n'eyimirira kumpi nagwo; era n'empologoma n'eyimirira kumpi n'omulambo.
25 Kale, laba, abantu ne bayitawo ne balaba omulambo nga gusuuliddwa mu kkubo n'empologoma ng'eyimiridde kumpi n'omulambo: ne bajja ne bakibuulira mu kibuga nnabbi omukadde mwe yabeeranga.
26 Awo nnabbi amukomezzaawo mu kkubo bwe yakiwulira, n'ayogera nti Ye musajja wa Katonda ataagondedde kamwa ka Mukama: Mukama kyavudde amugabula eri empologoma emutaagudde n'emutta ng'ekigambo kya Mukama bwe kyali ky'amugambye.
27 Awo n'agamba batabani be nti Munteekere amatandiiko ku ndogoyi. Ne bagiteekako amatandiiko.
28 N'agenda n'asanga omulambo gwe nga gusuuliddwa mu kkubo n'endogoyi n'empologoma nga ziyimiridde kumpi n'omulambo: empologoma nga teridde mulambo so nga tetaagudde ndogoyi.
29 Nnabbi n'asitula omulambo gw'omusajja wa Katonda n'aguteeka ku ndogoyi n'aguzzaayo: nnabbi omukadde n'akomawo mu kibuga okukungubaga n'okumuziika.
30 N'ateeka omulambo gwe mu ntaana ye ye; ne bamukungubagira nga boogera nti Woowe, muganda wange!
31 Awo olwatuuka g'amaze okumuziika n'agamba batabani be nti Bwe ndimala okufa, munziikanga mu ntaana omusajja wa Katonda mw'aziikiddwa; muteekanga amagumba gange kumpi n'amagumba ge.
32 Kubanga ekigambo kye yayogerera waggulu olw'ekigambo kya Mukama ku kyoto ekiri mu Beseri ne ku nnyumba zonna ez'ebifo ebigulumivu ebiri mu bibuga eby'e Samaliya tekirirema kutuukirira.
33 Oluvannyuma lw'ekigambo ekyo Yerobowaamu n'atakyuka okuleka ekkubo lye ebbi, naye ne yeeyongera nate okussaawo bakabona ab'ebifo ebigulumivu ng'abaggya ku bantu bonna: buli eyayagalanga, n'amwawulanga wabeerewo bakabona b'ebifo ebigulumivu.
34 N'ekigambo ekyo ne kifuuka ekibi eri ennyumba ya Yerobowaamu okugimalawo n'okugizikiriza okuva ku nsi yonna.


text:
Zabbuli Psalms
Chapter 146
1 Mumutendereze Mukama. Tendereza Mukama, ggwe emmeeme yange.
2 Nga nkyali mulamu, naatenderezanga Mukama: Naayimbanga okutendereza Katonda wange nga nkyaliwo.
3 Temwesiganga balangira, Newakubadde omwana w'omuntu, omutali buyambi bwonna.
4 Omukka gwe gumuvaamu, n'adda mu ttaka lye; Ku lunaku olwo ebirowoozo bye ne bibula.
5 Alina omukisa oyo alina Katonda wa Yakobo okuba omubeezi we, Asuubira Mukama Katonda we:
6 Eyakola eggulu n'ensi, ennyanja, n'ebibirimu byonna; Akwata amazima ennaku zonna:
7 Abatuukiririza omusango abajoogebwa; Awa emmere abalumwa enjala; Mukama asumulula abasibe;
8 Mukama azibula amaaso g'abazibe; Mukama ayimiriza abakutama; Mukama ayagala abatuukirivu;
9 Mukama akuuma bannaggwanga; Awanirira atalina kitaawe ne nnamwandu; Naye ekkubo ery'ababi alivuunikirira ddala.
10 Mukama anaafuganga ennaku zonna, Katonda wo, ggwe Sayuuni, okutuusa emirembe gyonna. Mumutendereze Mukama.


text:
Bya Meddie Musisi ne Josephat Sseguya
EYALI bba w’omuyimbi Stecia Mayanja, Fred Kitaka afunvubidde okumuzza mu maka n’agamba nti akoze kyonna ekyetaagisa era amanyi essaawa yonna akomawo.
Kyokka Stecia akamutemye n’agamba nti ka kibe ki, tyakyayinza kuddira Kitaka: “Kitaka akule, amanye nti tasobola kubeera na bakyala babuvunaanyizibwa, omukisa yagufuna n’agwonoona.”
Kitaka agamba nti yamugulidde emmotoka (Mark Grande) okumusikiriza n’okutegeeza nti amwagaliza birungi byereere. (Kitaka alina ekibanda kya motoka ewa Bakuli).
Kyokka era Stacia yagambye nti yeewuunya Kitaka okugenda ng’agamba abantu nti yamugulidde emmotoka: “Nze bannange omusajja oyo simanyi kyamutuukako, nze abantu abammanyi bandaba ennaku zino akamotoka ke mbeeramu kakinaku era nkapangisa bupangisa kati gye yangulidde eri luddawa.
Ate ne bw’agireeta sikyayagala nze kati ndi ku mutindo mulala nnyo ebibye nabimala sikyali kw’oyo Asitagafulura.”
Kitaka yagambye nti, Stecia akyamutwala nga mukyala we. N’agamba nti akimanyi nti obufumbo bwonna bubaamu obuwonvu n’obukko naye yazuula nti ensonga z’ebizibu bye yasanga mu maka ge ne Stecia baazikwata bubi bombi.
Kitaka yejjusa ebyaliwo
Mu kwejjusa ebyaliwo, Kitaka yagambye bw’ati; “Abantu bafuna obutakkaanya mu bufumbo kyokka ne baddamu ne batereera.
Obuzibu bwe nnalaba mu bufumbo bwaffe ne Stecia, ebintu twabitwalira ku sipiidi nnene n’obusungu ate nga ffembi teri yeesonyiwa nsobi za munne okutuuka lwe twayawula.
Singa nnamanya nnandisoose kutuula na mukyala wange ne tukola ku nsonga zaffe okusinga okuzikaalaamya.”
Stecia annyonnyodde:
Kyokka Stecia bwe yabuuziddwa ku mukwano gwe ne Kitaka okuddamu obuto, yasiriikiridde okumala akabanga n’avaamu eddooboozi eddene nti, ‘Asitagafulura’.
Yategeezezza nti, ekituufu, Kitaka amaze ebbanga ng’amuperereza baddingane wabula ekyo talikiddira n’okusooka yali nsobi gy’atayinza kuddamu.
Kyokka yakkirizza nga Kitaka bwe yamusuubiza n’okumugulira emmotoka empya singa anaaba amuddiddemu nti era yagiguze naye yagigaanye.
Yamalirizza ng’agamba nti, “Omusajja eyaleetanga n’abakazi mu nju yaffe kwe nassa ssente nga muddira ntya?”
Kyokka Kitaka ye yagenze mu maaso n’agamba nti, ne maamawe (owa Kitaka era teyayagadde kwogera mannyage), yanoba omwa kitaabwe okumala emyaka 10 naye n’akomawo n’afumba era amanyi nti Stecia ajja kudda bakuze abaana. (Stecia alina omwana wa kitaka omu)
Alinnya Stecia akagere
Mu birala Kitaka by’azze akola okuzza Stecia, mwe muli okumulinnya akagere era gye buvuddeko bwe yategedde nti agenda kuyimbira mu kivvulu ku bbaala ya PTC ewa Muko Mitanda ku luzzi ku Salaama road, ye yasoose okutuula era Stecia olwalinnye ku sitegi, n’atandika okumufuuwa ssente ez’obupapula obwa 50,000/- ze yabadde amussa mu kyenyi nga bwe zikunkumuka mu ngeri ya Kinayigeria abaabaddewo ne bafa enduulu.
Kitaka ayagalana ne Stecia
Okwagalana, Kitaka yasangibwa muwagizi wa bbandi ya Eagles Productions, Stecia mwe yali ayimbira. Mu 2005, yanyinyitiza obwagazi bwe eri omuyimbi ono era akakodyo ke yasinga okukozesa kaali ka kumufuuwa ssente buli lw’alinnya ku siteegi.
Oluvannyuma yamuwa emmotoka ey’ekika kya mini Pajero. Ng’agonze, Stecia yayanjula Kitaka mu maka ga Mzee Mayanja.
Kitaka yalina okuvuganya ku Stecia kubanga ebiseera ebyo gwali gubasaza mu kabu ne Charles Ssekyewa bwe baali mu bbandi y’emu.
Kitaka ne Stecia batabuka
Stecia yamala ebbanga ng’avunaana Kitaka olw’obutayisa sikaati era bwe yafulumya oluyimba lwa Tosala gwa kawala, abantu baagamba nti gwe yali ayimba.
Kyokka Kitaka naye yali avunaana Stecia okubaliga naye nga buli anenyezebwa yeegaana nga bw’awaayirizibwa.
Ebbanga ddene, Kitaka yalowoolerezanga nnyo nti Stecia ayinza okuba teyayawukana na Ssekyewa olw’okuba baali bakyayimba bonna na ddala ne mu saffaali ezimu ate nga n’okwewaanira ku siteegi kisukka saako okwemoolanga.
Kino kyaleeteranga Kitaka okubeera mu bivvulu Stecia bye yabeerangamu ne Ssekyewa saako okumupapya badde awaka amangu nga yaakava ku sitegi ate nga kino Stecia kimunyiiza.
Bwe baayawukana, Stecia yasooka kulemerako ng’agamba nti n’ennyumba y’e Namasuba yassaako ssenteze nyingi (obukadde 40) kyokka Kitaka yali ayagala agiveemu awasizeemu omukazi omulala.
Kitaka azze alabibwa n’abawala abalala
- Mu lumbe lwa Martin Angume ku National Theater ekiro, Kitaka yali mu kukukuta na Mariam Kisakye Kapaapaala wabula Mariam yagamba nti, baali banyumyamu bunyumya.
- Gye buvuddeko, Kitaka yayanjulwa omuwala omulala, Rema Namagembe mu Kiweesi e Mityana kyokka ne batabuka era kati baakyawagana ekirabika nga ky’ekisinze okumulowoozesa okudda ewa Stecia.
(Alina ky’agamba ku mawulire ga Kitaka ne Stecia okuddingana, wandiika AMAWULIRE olekewo akabanga ozzeeko ekirowoozo kyo oweereze ku 8338 oba leka wano obubaka bwo).


text:
Essuula 13
1 Okwagala ab'oluganda kubeerengawo.
2 Temwerabiranga kusembeza bagenyi: kubanga olw'okwo waaliwo abaasembeza bamalayika nga tebamanyi.
3 Mujjukirenga abasibe, ng'abasibirwa awamu nabo; era n'abalaba ennaku, kubanga nammwe muli mu mubiri.
4 Okufumbiriganwa kwa kitiibwa eri bonna, n'ekitanda kirongoofu; kubanga abakaba n'abenzi Katonda alibasalira omusango.
5 Mubeerenga n'empisa ey'obutaagalanga bintu; bye mulina bibamalenga: kubanga ye yennyini yagamba nti Sirikuleka n'akatono, so sirikwabulira n'akatono.
6 N'okwaŋŋanga ne twaŋŋanga okwogera nti Mukama ye mubeezi wange; ssiritya: Omuntu alinkola ki?
7 Mujjukirenga abo abaabafuga, abaababuulira ekigambo kya Katonda; era nga mutunuulira enkomerero y'empisa zaabwe, mugobererenga okukkiriza kwabwe.
8 Yesu Kristo jjo ne leero aba bumu n'okutuusa emirembe n'emirembe.
9 Temutwalibwatwalibwanga kuyigiriza okw'engeri ennyingi okuggya: kubanga kirungi omutima okunywezebwa n'ekisa; so si kunywezebwa na mpisa ez'okulyanga, ezitagasa abo abazitambuliramu.
10 Tulina ekyoto abaweereza eby'omu weema kye batalagirwa kuliirangako.
11 Kubanga ebisolo biri, ebitwalibwamu omusaayi gwabyo kabona asinga obukulu mu kifo ekitukuvu olw'ekibi, emibiri gyabyo gyokerwa bweru wa lusiisira.
12 Era ne Yesu kyeyava abonabonera ebweru wa wankaaki, alyoke atukuze abantu n'omusaayi gwe ye.
13 Kale tufulume okugenda gy'ali ebweru w'olusiisira nga twetisse ekivume kye.
14 Kubanga wano tetulina kibuga ekibeerera, naye tunoonya ekigenda okujja.
15 Kale mu oyo tuweereyo eri Katonda bulijjo ssaddaaka ey'ettendo, kye kibala eky'emimwa egyatula erinnya lye.
16 Naye okukola obulungi n'okukkaanya temwerabiranga: kubanga ssaddaaka eziri ng'ezo zisanyusa nnyo Katonda.
17 Muwulirenga abo ababafuga mubagonderenga: kubanga abo batunula olw'obulamu bwammwe, ng'abaliwoza bwe baakola; balyoke bakolenga bwe batyo n'essanyu so si na kusinda: kubanga ekyo tekyandibagasizza mmwe.
18 Mutusabirenga: kubanga tumanyidde ddala nga tulina omwoyo omulungi, nga twagala okubanga n'empisa ennungi mu byonna.
19 Era okusinga ennyo mbeegayirira okukolanga bwe mutyo, ndyoke nkomezebwewo mangu gye muli.
20 Naye Katonda ow'emirembe, eyakomyawo okuva mu bafu omusumba w'endiga omukulu olw'omusaayi ogw'endagaano ey'olubeerera, ye Mukama waffe Yesu,
21 abatuukirize mu buli kigambo kirungi okukolanga by'ayagala, ng'akolera mu ffe ekisiimibwa mu maaso ge, ku bwa Yesu Kristo; aweebwenga ekitiibwa emirembe n'emirembe. Amiina.
22 Naye mbabuulirira, ab'oluganda, mugumiikirizenga ekigambo eky'okubuulirira: kubanga mbawandiikidde mu bigambo bitono.
23 Mumanye nga muganda waffe Timoseewo yateebwa; bw'alijja amangu, ndibalabira wamu naye.
24 Mulamuse bonna abafuga, n'abatukuvu bonna. Ab'omu Italiya babalamusizza.
25 Ekisa kibeerenga nammwe mwenna. Amiina.


text:
Engero Proverbs
Chapter 14
1 Buli mukazi ow'amagezi azimba ennyumba ye. Naye omusirusiru agyabya n'emikono gye ye.
2 Atambulira mu bugolokofu bwe atya Mukama: Naye akyamakyama mu makubo ge amunyooma.
3 Mu kamwa k'omusirusiru mulimu omuggo ogw'amalala: Naye emimwa gy'ab'amagezi ginaabakuumanga.
4 Eteri nte ekisibo kiba kirongoofu: Naye amaanyi g'ente galeeta okwala kungi.
5 Omujulirwa omwesigwa talimba: Naye omujulirwa ow'obulimba ayogera eby'okuwaayiriza.
6 Anyooma anoonya amagezi n'atagalaba: Naye okumanya kwangu eri oyo alina okutegeera.
7 Yingira mu masso g'omusirusiru, Toolabe ku ye mimwa gya kumanya.
8 Okutegeera ekkubo lye ge magezi g'omutegeevu: Naye abasirusiru obusirusiru bwabwe kulimba.
9 Abasirusiru bakudaalira omusango: Naye mu bagolokofu mulimu ekisa.
10 Omutima gumanya okulumwa kwagwo; So n'omugenyi teyeetabula mu ssanyu lyagwo.
11 Ennyumba ey'ababi erisuulibwa: Naye eweema ey'abagolokofu eneebanga n'omukisa.
12 Waliwo ekkubo omuntu ly'ayita eddungi, Naye enkomerero yaalyo ge makubo ag'okufa.
13 Ne bwe guseka omutima gunakuwala; N'enkomerero y'okuseka buyinike.
14 Adda ennyuma mu mutima gwe alikkuta amakubo ge ye: N'omuntu omulungi alikkuta ye yennyini.
15 Atalina magezi akkiriza buli kigambo kyonna: Naye omuntu omutegeevu akebera nnyo amagenda ge.
16 Omuntu ow'amagezi atya n'ava mu bubi: Naye omusirusiru aba n'ettitimbuli, era yeeyinula.
17 Ayanguwa okusunguwala alikola eby'obusirusiru: N'omuntu asala enkwe embi akyayibwa.
18 Abatalina magezi basikira obusirusiru: Naye abategeevu bassibwako engule kwe kumanya.
19 Ababi bakutamira abalungi; N'ab'ekyejo awali emiryango egy'abatuukirivu.
20 Omwavu ne munne amukyawa: Naye omugagga alina emikwano mingi:
21 Anyooma munne ayonoona: Naye asaasira abaavu alina omukisa.
22 Abagunja obubi tebawaba? Naye okusaasirwa n'amazima binaabanga byabwe abagunja obulungi.
23 Omulimu gwonna guliko kye gugasa: Naye okubuyabuya kw'emimwa kwavuwaza bwavuwaza.
24 Obugagga bwabwe ye ngule ey'ab'amagezi: Naye obusirusiru bw'abasirusiru busirusiru bwereere.
25 Omujulirwa ow'amazima awonya emmeeme z'abantu: Naye aleeta eby'obulimba akyamya.
26 Mu kutya Mukama mulimu okuguma ennyo omwoyo: N'abaana be baliba n'obuddukiro.
27 Okutya Mukama nsulo ya bulamu, Okuva mu byambika eby'okufa.
28 Mu lufulube lw'abantu mwe muli ekitiibwa kya kabaka: Naye okubulwa abantu kwe kuzikirira kw'omulangira:
29 Alwawo okusunguwala alina okutegeera kungi: Naye alina omwoyo ogwanguyiriza agulumiza obusirusiru.
30 Omutima omutuufu bwe bulamu obw'omubiri: Naye obuggya kwe kuvunda kw'amagumba.
31 Ajooga omwavu avuma Omutonzi we: Naye asaasira oyo eyeetaaga amussaamu ekitiibwa.
32 Omubi asindikibwa wansi mu kwonoona kwe: Naye omutuukirivu alina essuubi mu kufa kwe:
33 Amagezi gabeera mu mutima gw'oyo alina okutegeera: Naye ekiri ku kitundu eky'abasirusiru eky'omunda kimanyisibwa.
34 Obutuukirivu bugulumiza eggwanga; Naye ekibi kivumisa eggwanga lyonna.
35 Omuddu akola eby'amagezi ye aganja eri kabaka: Naye obusungu bwe bunaabanga eri oyo akwasa ensonyi.


text:
Ekyamateeka Deuteronomy
Chapter 18
1 Bakabona Abaleevi, kye kika kyonna ekya Leevi, tebabanga na mugabo newakubadde obusika awamu ne Isiraeri: banaalyanga ebiweebwayo ebya Mukama ebikolebwa n'omuliro, n'obusika bwe.
2 So tebabanga na busika mu baganda baabwe: Mukama bwe busika bwabwe, nga bwe yabagamba.
3 Era lino lye linaabanga ebbanja lya bakabona lye banaabanjanga abantu, abo abanaawangayo ssaddaaka, bw'eba ente oba ndiga, bawenga kabona omukono, n'emba zombi, ne ssebusa.
4 Ebibereberye by'eŋŋaano yo, eby'envinnyo yo n'eby'amafuta go, n'ebibereberye by'ebyoya by'endiga zo, onoobimuwanga,
5 Kubanga Mukama Katonda wo yamweroboza mu bika byo byonna, okuyimiriranga okuweerezanga n'erinnya lya Mukama, ye ne batabani be emirembe gyonna.
6 Era Omuleevi bw'anaavanga mu luggi lwonna ku nzigi zo mu Isiraeri yenna, mw'atuula, n'ajja mu kifo Mukama ky'alyeroboza, emmeeme ye nga yeegombera ddala okujja;
7 anaaweerezanga n'erinnya lya Mukama Katonda we, nga baganda be bonna Abaleevi bwe bakola, abayimirira eyo mu maaso ga Mukama,
8 Banaabanga n'emigabo egyenkanankana okulya, obutassaako ebyo ebivudde mu kutunda obutaka bwe.
9 Bw'olimala okutuuka mu nsi Mukama Katonda wo gy'akuwa, toyiganga kukola ng'eby'emizizo eby'amawanga gali bwe biri.
10 Tewalabikanga gy'oli muntu yenna ayisa mu muliro mutabani we oba muwala we, newakubadde akola eby'obufumu, newakubadde alaguza ebire; newakubadde omulogo, newakubadde omuganga,
11 newakubadde omusawo, newakubadde asamira omuzimu, newakubadde emmandwa, newakubadde abuuza abafu.
12 Kubanga buli akola ebyo wa muzizo eri Mukama: era olw'emizizo egyo Mukama Katonda wo kyava abagoba mu maaso go.
13 Onoobanga eyatuukirira eri Katonda wo,
14 Kubanga amawanga gano g'olirya, bawulira abo abalaguza ebire n'abafumu: naye ggwe Mukama Katonda wo takuganyizza kukolanga bw'otyo.
15 Makama Katonda wo alikuyimusiza nabbi wakati wo, ku baganda bo, afaanana nga nze; oyo gwe muliwulira;
16 nga byonna bwe byali bye wasaba Mukama Katonda wo ku Kolebu ku lunaku olw'okukuŋŋaanirako, ng'oyogera nti Nneme okuwulira nate eddoboozi lya Mukama Katonda wange, era nneme okulaba nate omuliro guno omungi, nneme okufa.
17 Mukama n'aŋŋamba nti Boogedde bulungi ebyo bye bagambye.
18 Ndibayimusiza aabbi ku baganda baabwe, afaanana nga ggwe; era nditeeka ebigambo byange mu kamwa ke, era alibabuulira byonna bye ndimulagira.
19 Kale olulituuka buli ataliwulira bigambo byange by'alyogera mu linnya lyange, ndimulanga ekyo.
20 Naye nabbi anaayogeranga ekigambo mu linnya lyange nga yeetulinkiridde, bye simulagidde kwogera, oba anaayogeranga mu linnya lya bakatonda abalala, nabbi oyo anaafanga.
21 Era bw'onooyogeranga mu mutima gwo nti Tunaategeeranga tutya ekigambo Mukama ky'atayogedde?
22 Nabbi bw'anaayogeranga mu linnya lya Mukama, ekigambo ekyo bwe kitajja so tekituukirira, ekyo kye kigambo Mukama ky'atayogedde: nabbi ng'akyogedde nga yeetulinkiridde, tomutyanga.


text:
Yobu Job
Chapter 27
1 Awo Yobu n'aleeta nate olugero lwe n’ayogera nti
2 Nga Katonda bw'ali omulamu alidde ensonga yange; Era Omuyinza w'ebintu byonna, eyeeraliikiriza emmeeme yange;
3 (Kubanga obulamu bwange bukyali bulamba mu nze, n'omwoyo gwa Katonda guli mu nnyindo zange;)
4 Mazima emimwa gyange tegyogere butali butuukirivu, So n'olulimi lwange terwatule bulimba.
5 Katonda akiddize eri nze okubawa obutuukirivu: Okutuusa lwe ndifa ssiryeggyako obugolokofu bwange.
6 Obutuukirivu bwange mbunyweza so ssiibutenga: Omutima gwange tegunnenyenga nga nkyali mulamu.
7 Omulabe wange abe ng'omubi. N'oyo angolokokerako abe ng'atali mutuukirivu.
8 Kubanga essuubi ly'atamanyi Katonda kye ki, newakubadde nga yeefunira amagoba, Katonda bw'aggyawo obulamu bwe?
9 Katonda anaawuliranga okukaaba kwe, Ennaku bwe zinaamutuukangako?
10 Anaasanyukiranga Omuyinza w'ebintu byonna, N'akaabira Katonda mu biro byonna?
11 N'abayigiriza eby'omukono gwa Katonda; Ekiri n'Omuyinza w'ebintu byonna ssiikikweke.
12 Laba, mmwe mwenna mmwe bennyini mukirabye; Kale kiki ekyabafuulira ddala abataliiko kye mugasa?
13 Guno gwe mugabo gw'omuntu omubi eri Katonda, N'obusika, bw'abajoozi bwe baweebwa Omuyinza w'ebintu byonna.
14 Abaana be bwe beeyongera, beeyongerera ekitala; N'enda ye terikkuta mmere.
15 Abanaasigalangawo ku ye banaaziikibwanga mu kufa, ne bannamwandu be tebaakungubagenga.
16 Newakubadde ng'atuuma ffeeza ng'enfuufu, n'ategeka ebyambalo ng'ettaka;
17 Okutegeka ayinza okubitegeka, naye omutuukirivu ye alikyambala, Era ataliiko musango ye aligabana ffeeza.
18 Azimba ennyumba ye ng'ekiwojjolo, Era ng'ensiisira omukuumi gy'akola.
19 Agalamira nga mugagga, naye taakungulwenga; Azibula amaaso, kale nga takyaliwo.
20 Ebitiisa bimukwata ng'amazzi; Kibuyaga amutwala kyama kiro.
21 Embuyaga ez'ebuvanjuba zimutwalira ddala n'agenda; Ne zimuggya mu kifo kye lwa maanyi.
22 Kubanga Katonda alimukasuukirira n'atasaasira: Yandyagadde okudduka mu mukono gwe.
23 Abantu balimukubira mu ngalo, Era balimusooza ave mu kifo kye.


text:
Chapter 1
1 Ku lubereberye waaliwo Kigambo, Kigambo n'aba awali Katonda, Kigambo n'aba Katonda.
2 Oyo yaliwo ku lubereberye awali Katonda.
3 Ebintu byonna byakolebwa ku bw'oyo; era awataali ye tewaakolebwa kintu na kimu ekyakolebwa.
4 Obulamu bwali mu ye; obulamu ne buba omusana gw'abantu.
5 Omusana ne gwaka mu kizikiza, so ekizikiza tekyagutegeera.
6 Waalabika omuntu, Katonda, gwe yatuma, erinnya lye Yokaana.
7 Oyo yajja olw'okutegeeza ategeeze eby'omusana, bonna bakkirize ku bubwe.
8 Oyo si ye musana, wabula okutegeeza eby'omusana.
9 Waliwo omusana ogw'amazima ogwakira buli muntu, nga gujja mu nsi.
10 Yali mu nsi, ensi yakolebwa ku bubwe, era ensi teyamutegeera.
11 Yajja mu matwale ge, naye abaali mu matwale ge tebaamusembeza.
12 Naye bonna abaamusembeza yabawa obuyinza okufuuka abaana ba Katonda, be bakkiriza erinnya lye:
13 abataazaalibwa musaayi, newakubadde okwagala kw'omubiri, newakubadde okwagala kw'omuntu, naye abaazaalibwa Katonda.
14 Kigambo n'afuuka omubiri, n'abeerako gye tuli (ne tulaba ekitiibwa kye, ekitiibwa ng'eky'oyo eyazaalibwa omu yekka Kitaffe), ng'ajjudde ekisa n'amazima.
15 Yokaana n'amutegeeza n'ayogerera waggulu ng'ayogera nti Oyo gwe nnagamba nti Ajja ennyuma wange ansinga nze: kubanga ye yali ow'olubereberye ku nze.
16 Kubanga ku kujjula kwe ffe fenna kwe twaweebwa, n'ekisa mu kifo ky'ekisa.
17 Kubanga amateeka gaaweebwa ku bwa Musa; ekisa n'amazima byabaawo ku bwa Yesu Kristo.
18 Tewali eyali alabye ku Katonda wonna wonna; Omwana eyazaalibwa omu yekka, aba mu kifuba kya Kitaffe, oyo yamutegeeza.
19 Kuno kwe kutegeeza kwa Yokaana, Abayudaaya abaava e Yerusaalemi bwe baamutumira bakabona n'Abaleevi okumubuuza nti Ggwe ani?
20 N'ayatula, n'ateegaana; n'ayatula nti Si nze Kristo.
21 Ne bamubuuza nti Kale lw'oli ani? oli Eriya? N'agamba nti Si nze ye. Ggwe nnabbi oli? N'addamu nti Nedda.
22 Awo ne bamugamba nti Lw'oli ani? tubaddemu abatutumye. Weeyita ani?
23 N'agamba nti Nze ndi ddoboozi ly'omuntu ayogerera waggulu mu ddungu nti Muluŋŋamye oluguudo lwa Mukama, nga nnabbi Isaaya bwe yayogera.
24 Abaatumibwa baali ba mu Bafalisaayo.
25 Ne bamubuuza, ne bamugamba nti Oba ggwe toli Kristo, oba Eriya, oba nnabbi oli, kale kiki ekikubatizisa?
26 Yokaana n'abaddamu, ng'agamba nti Nze mbatiza n'amazzi: wakati mu mmwe ayimiridde omuntu gwe mutamanyi,
27 ajja ennyuma wange, so nange sisaanira kusumulula lukoba lwa ngatto ye.
28 Ebyo byakolerwa Bessaniya, emitala wa Yoludaani, Yokaana gye yabatirizanga.
29 Olunaku olw'okubiri n'alaba Yesu ng'ajja gy'ali, n'agamba nti Laba, Omwana gw'endiga gwa Katonda, aggyawo ebibi by'ensi!
30 oyo gwe nnagamba nti Ennyuma wange ejjayo omuntu ansinga: kubanga ye yali ow'olubereberye ku nze.
31 Nange saamumanya: naye ayolesebwe Isiraeri, kyennava njija nga mbatiza n'amazzi.
32 Yokaana n'ategeeza ng'agamba nti Nnalaba Omwoyo ng'ava mu ggulu ng'ejjiba; n'abeera ku ye.
33 Nange saamumanya: naye eyantuma okubatiza n'amazzi, ye yaŋŋamba nti Ggwe oliraba Omwoyo ng'akka ng'abeera ku ye, oyo ye abatiza n'Omwoyo Omutukuvu.
34 Nange ne ndaba, ne ntegeeza nti oyo ye Mwana wa Katonda.
35 Olunaku olwaddirira nate Yokaana yali ayimiridde n'ab'oku bayigirizwa be babiri;
36 n'atunuulira Yesu ng'atambula, n'agamba nti Laba, Omwana gw'endiga gwa Katonda!
37 Abayigirizwa abo ababiri ne bawulira ng'ayogera, ne bagoberera Yesu.
38 Yesu n'akyuka n'abalaba nga bamugoberera, n'abagamba nti Munoonya ki? Ne bamugamba nti Labbi (amakulu gaakyo bwe kitegeezebwa nti Omuyigiriza), osula wa?
39 N'abagamba nti Mujje, munaalabawo. Ne bajja ne balaba w'asula; ne basula ewuwe olunaku olwo: obudde bwali nga ssaawa ya kkumi.
40 Andereya, muganda wa Simooni Peetero, ye omu ku bali ababiri abaawulira Yokaana ng'ayogera, ne bamugoberera.
41 Ye n'asooka okulaba muganda we ye Simooni, n'amugamba nti Tulabye Kristo, amakulu gaakyo bwe kitegeezebwa nti Eyafukibwako amafuta.
42 N'amuleeta eri Yesu. Yesu n'amutunuulira, n'agamba nti Ggwe Simooni omwana wa Yokaana: onooyitibwanga Keefa, (amakulu gaalyo bwe litegeezebwa nti Peetero).
43 Olunaku olwaddako yayagala okuvaayo okugenda e Ggaliraaya, n'alaba Firipo: Yesu n'amugamba nti Ngoberera.
44 Naye Firipo yali w'e Besusayida, mu kibuga kya Andereya ne Peetero.
45 Firipo n'alaba Nassanayiri n'amugamba nti Tulabye oyo Musa gwe yawandiikako mu mateeka ne bannabbi, Yesu, omwana wa Yusufu, ow'e Nazaaleesi.
46 Nassanayiri n'amugamba nti Mu Nazaaleesi muyinza okuvaamu ekintu ekirungi? Firipo n'amugamba nti Jjangu olabe.
47 Yesu n'alaba Nassanayiri ng'ajja gy'ali, n'amwogerako nti Laba Omuisiraeri wawu, ataliimu bukuusa!
48 Nassanayiri n'amugamba nti Wantegeerera wa? Yesu n'addamu n'amugamba nti Firipo bw'abadde tannakuyita, bw'obadde mu mutiini, ne nkulaba.
49 Nassanayiri n'amuddamu nti Labbi, ggwe Mwana wa Katonda: ggwe Kabaka wa Isiraeri.
50 Yesu n'addamu n'amugamba nti Kubanga nkugambye nti nkulabye mu mutiini okkirizza? oliraba ebikulu okukira ebyo.
51 N'amugamba nti Ddala ddala mbagamba nti Muliraba eggulu nga libikkuse, ne bamalayika ba Katonda nga balinnya era nga bakkira ku Mwana w'omuntu.